Laqgħa Nru 24

It-Tlieta, 2 ta' Diċembru 2014

Stampat fl-Uffiċċju tal-Iskrivan

Prezz €2.50

Laqgħa Nru 24

It-Tlieta, 2 ta' Diċembru 2014

Il-Kumitat iltaqa' fil-Palazz, il-Belt Valletta, fl-4.14 p.m.

Il-Minuti tal-Laqgħa Nru 23, li saret fis-6 ta' Novembru 2014, ġew ikkonfermati.

XOGĦOL TAL-KAMRA

MR SPEAKER (Onor. Anġlu Farrugia): Qabel ma ngħaddi għall-aġenda, nistieden lin-naħa tal-Gvern biex tagħmel ir-rimarki fuq ix-Xogħol tal-Kamra.

L-Onor.

CARMELO ABELA (Ministru għall-Intern u s-Sigurtà Nazzjonali): Sur President, din il-ġimgħa huwa mistenni li d-diskussjoni fuq il-Baġit tiġi konkluża.

Fil-fatt, għandna sal-Ħamis, 4 ta' Diċembru, bis-seduti ta' Kumitat ta' Provvista biex il-Baġit jiġi approvat.

Is-seduti li jkun fadal qabel il-waqfa għal żmien il-Milied huma t-Tlieta, 9 ta' Diċembru u l-Erbgħa, 10 ta' Diċembru – għax it-Tnejn, 8 ta' Diċembru, hija festa – u l-ġimgħa ta' wara, li jkunu t-Tnejn, it-Tlieta u l-Erbgħa, 15, 16 u 17 ta' Diċembru rispettivament.

Il-ħsieb huwa li l-Parlament fis-17 ta' Diċembru jieqaf għall-vaganzi tal-Milied u tal-Ewwel tas-Sena.

MR SPEAKER: L-aħħar seduta hija fis-17 ta' Diċembru?

CARMELO ABELA: Iva, l-aħħar seduta ta' din is-sena se tkun fis-17 ta' Diċembru.

Dak huwa l-pjan għall-inqas.

Fis-seduti tad-9 u tal-10 ta' Diċembru, il-ħsieb hu li nibdew tliet liġijiet li huma ta' prijorità għall-Gvern.

Wieħed hu l-Abbozz ta' Liġi Nru 75 li jemenda l-Att dwar Lotteriji u Logħob Ieħor.

Bażikament dan huwa b'emenda żgħira fl-isem tal-Awtorità dwar il-Logħob.

DAVID AGIUS: Nista' ngħid li m'għandniex problema, u nistgħu nimxu fuqu.

MR SPEAKER: Dan niddiskutuh fid-9 ta' Diċembru?

DAVID AGIUS: Suppost mhuwiex twil ħafna.

CARMELO ABELA: Le, l-isem biss se jinbidel.

Kulma hemm hija klawsola żgħira biex isir il-bdil tal-isem.

Għandna wkoll il-ħsieb li, jekk nistgħu, mhux biss nibdew, imma anke nispiċċaw l-Abbozz ta' Liġi Nru 76 dwar id-Dipendenza fuq id-Droga; però, ovvjament, dan jiddependi fuq kemm ikun hemm kelliema, u fuq l-eżitu ta' din id-diskussjoni.

Abbozz ta' Liġi ieħor li jidher li hemm ċerta urġenza dwaru huwa dak li ġie ppubblikat illum, Abbozz ta' Liġi Nru 77, li jemenda l-Ordinanza dwar Self Lokali (Stock u Titoli Reġistrati).

Bażikament, għalkemm dan l-Abbozz ta' Liġi għandu dan it-titlu, mhux qed jitkellem fuq self lokali, imma huwa esiġenza li aħna bħala pajjiż intrabatna li nagħmlu snin ilu mal-Unjoni Ewropea biex aħna nkunu nistgħu nsellfu lil pajjiżi oħrajn, kif għamilna fil-każ tal-Greċja.

Dak huwa requirement li aħna bħala pajjiż intrabatna li nagħmlu; però, għal dan ikollna niġu l-Parlament.

Sur President, ma' dawn it-tliet Abbozzi ta' Liġi, m'iniex neskludi li jkun hemm xi abbozz ta' liġi ieħor li jkun daqsxejn ta' prijorita qabel nieqfu għall-Milied.

Forsi llejla jew għada nkun nista' anke nkellem informalment lill-Onor.

Agius dwar abbozz ta' liġi li ġibduli l-attenzjoni għalih, li mhuwiex abbozz ta' portata kbira, jiġifieri huwa abbozz pjuttost żgħir.

MR SPEAKER: Jiġifieri, wieħed minnhom mhuwiex qiegħed fil-lista li għandi quddiemi, hux hekk?

CARMELO ABELA: Le, għandek raġun.

Fil-fatt, tnejn minnhom qegħdin fil-lista, waqt li wieħed minnhom ġie ppubblikat illum wara nofsinhar.

CARMELO ABELA: Però, hemm ukoll ir-raba' wieħed li ġibduli l-attenzjoni dwaru llum wara nofsinhar.

MR SPEAKER: Dan għadu mhux ippubblikat lanqas?

CARMELO ABELA: Mhux ippubblikat, però nassigura li huma emendi żgħar.

MR SPEAKER: Dak huwa x-xogħol li l-Gvern ikollu sal-aħħar seduta.

CARMELO ABELA: Barra minn hekk, għandna l-mozzjoni tal-Oppożizzjoni dwar il-Ministru Emanuel Mallia.

Kif diġà ntqal, il-ħsieb tal-Gvern huwa li l-inkjesta li għaddejja minn tliet eks-ġudikanti tiġi ippubblikata immedjatament kif tkun konkluża u, hekk kif joħroġ ir-rapport, ikun hemm id-dibattitu li qed titlob il-mozzjoni mressqa mill-Oppożizzjoni.

MR SPEAKER: L-Onor.

DAVID AGIUS: Rigward l-Abbozz ta' Liġi Nru 75 – l-Abbozz ta' Liġi li jemenda l-Att dwar Lotteriji u Logħob Ieħor – m'għandniex diffikultà.

Nistgħu nagħmluh meta jixtieq il-Gvern.

Imbagħad li nista' ngħid dwar l-Abbozz ta' Liġi dwar id-Dipendenza fuq id-Droga (Trattament mhux Priġunerija) huwa li nibdewh, imma ma nafx jekk inkunux f'pożizzjoni li nikkonkluduh il-ġimgħa ta' wara għax se jkollna xi nies li huma fuq dan is-suġġett partikolari li se jkunu msefrin.

Nibdewh żgur, jiġifieri d-diskussjoni tinfetaħ żgur.

Rigward l-Abbozz ta' Liġi li jemenda l-Ordinanza dwar Self Lokali, rrid intella' l-proposta fil-Grupp Parlamentari u niġi lura.

Dwar il-mozzjoni tal-Oppożizzjoni, kif intqal, id-deċiżjoni tal-Gvern hi li jrid jistenna l-konklużjoni tal-inkjesta; imma, aħna nixtiequ li tkun dibattuta aktar malajr.

Ovvjament, jien se rressaq anke din id-deċizjoni lill-Grupp Parlamentari.

Jekk ikollna l-ħin disponibbli, nixtieq ukoll li nkomplu l-Abbozz ta' Liġi dwar Stili ta' Ħajja Sana (Biex Titnaqqas l-Obeżità) li bdejnieh diġà, u naħseb li m'hemmx diffikultà bejn iż-żewġ naħat li nkompluh.

Safejn niftakar ukoll, id-Deputat Prim Ministru kien qalilna li l-Abbozz ta' Liġi dwar Standards fil-Ħajja Pubblika kellna nibdewh f'Novembru, imma ma bdejniehx.

Ma jimpurtax, imma naħseb li għall-inqas għandna nibdewh qabel ma naġġornaw għall-vaganzi tal-Milied.

Mhux qed nitlob li nagħlqu d-diskussjoni, imma għall-inqas inkunu ftaħna d-dibattitu.

MR SPEAKER: Jiġifieri, fuq ix-xogħol tal-ġimgħa d-dieħla qed naqblu?

CARMELO ABELA: L-ewwel nett, qed jiftakar tajjeb dak li kien intqal hawnhekk mid-Deputat Prim Ministru.

Ir-raġuni ewlenija hi l-kwestjoni tas-seduti kif ġew.

Għandna ħmistax-il ġurnata fuq il-Baġit: jiġifieri, jekk nibdewhiex qabel nieqfu, ma nistax ngħidlu minn issa.

DAVID AGIUS: Speċjalment fit-tieni ġimgħa, jiġifieri fil-15, 16 u 17 ta' Diċembru ...

CARMELO ABELA: Ma nistax ngħidlek issa għax, ovvjament, irrid nikkonsulta mad-Deputat Prim Ministru, li finalment irid iressaqha hu.

(Interruzzjonijiet) Le, anzi, nista' ngħidlek issa għax naf li se jkun imsiefer!

Fil-fatt, fil-15, fis-16 u fis-17 ta' Diċembru se jkun imsiefer.

DAVID AGIUS: Ma jistax jiftaħ id-diskussjoni l-ġimgħa d-dieħla, u mbagħad inkompluha l-ġimgħa ta' wara?

Forsi nistgħu nibdewha fid-9 jew fl-10 ta' Diċembru, għax l-Abbozz ta' Liġi dwar Lotteriji u Logħob Ieħor huwa qasir, u fuq l-Abbozz ta' Liġi dwar id-Dipendenza fuq id-Droga (Trattament mhux Priġunerija) nistgħu nagħmlu seduta ...

CARMELO ABELA: Imbagħad inkellem lilek.

CARMELO ABELA: Rigward l-Abbozz ta' Liġi dwar Stili ta' Ħajja Sana (Biex Titnaqqas l-Obeżità) – għalkemm, kif qed jgħid, m'hemmx problema u hemm numru ta' kelliema miż-żewġ naħat – naħseb li se jkollna problema biex indaħħluha at this point.

Però, ċertament li f'Jannar inkompluha, għax hija diskussjoni li dwarha hemm interess miż-żewġ naħat tal-Kamra, u m'hemmx problema biex inkompluha.

Din hija kwestjoni ta' timing ta' seduti, u assolutament m'hemmx issues oħrajn.

MR SPEAKER: L-Onor.

DAVID AGIUS: Jekk kemm il-darba mbagħad ikollna l-konklużjoni tar-rapport tal-inkjesta, se nerġgħu niltaqgħu bħala House Business Committee biex niddeċiedu d-dati tas-seduti?

MR SPEAKER: F'kelma waħda, jekk l-inkjesta tiġi konkluża l-ġimgħa d-dieħla, il-ġimgħa ta' wara tressaqha?

DAVID AGIUS: Jien fhimt li l-Prim Ministru qal li għandha 15-il ġurnata biex tkun lesta.

CARMELO ABELA: Imma l-15-il ġurnata għaddejjin.

DAVID AGIUS: Għalhekk fadal ġimgħa oħra biss.

Jien naħseb li, kif ġara dejjem, ikun hemm seduta waħda li fiha tiġi diskussa din il-mozzjoni, bil-ftuħ u l-għeluq għall-Oppożizzjoni, minħabba li hija mozzjoni tal-Oppożizzjoni.

DAVID AGIUS: Għalhekk qed nitkellmu, għax jista' jkun li l-Oppożizzjoni titlob aktar minn seduta waħda, jew għall-inqas seduta itwal.

CARMELO ABELA: Nitkellmu fuq dan, imma naħseb li l-prassi ta' seduta waħda għandna nżommuha.

Issa, jekk tkunx estiża b'nofsiegħa jew siegħa hija xi ħaġa oħra.

DAVID AGIUS: Li qed ngħid jien hu jekk hux se nieħdu deċiżjoni ta' House Business Committee, li mbagħad naqblu bejnietna u nagħmlu data, jew inkella ...

CARMELO ABELA: Il-ħsieb hu li niddiskutuha mill-ewwel.

Jiġifieri, mhux noqogħdu nistennew ġimgħa jew ħmistax-il ġurnata għax imbagħad jasal ir-recess.

Jiġifieri, l-ħsieb hu li tiġi diskussa mill-ewwel.

MR SPEAKER: Allura fil-15, fis-16 u fis-17 ta' Diċembru x'se jiġi diskuss?

CARMELO ABELA: Jien semmejt tliet liġijiet, u potenzjalment jista' jkun hemm ukoll ir-raba' liġi.

MR SPEAKER: Dak huwa x-xogħol tal-Kamra.

CARMELO ABELA: Dak huwa bħala liġijiet.

Naturalment, hemm ukoll il-mozzjoni li jien semmejt diġà, u li, kif ikun ippubblikat ir-rapport tal-inkjesta, hemm commitment li tiġi dibattuta mill-ewwel.

(Interruzzjonijiet) Mill-ewwel, jiġifieri mhux se nistennew ġranet.

DAVID AGIUS: Nassumi li anke l-Abbozz ta' Liġi dwar Standards fil-Ħajja Pubblika u l-Abbozz ta' Liġi dwar Stili ta' Ħajja Sana (Biex Titnaqqas l-Obeżità), jekk ikollna fejn.

CARMELO ABELA: Dwar l-Abbozz ta' Liġi dwar Standards fil-Ħajja Pubblika rrid nistaqsi lid-Deputat Prim Ministru, u dwar l-Abbozz ta' Liġi dwar Ħajja Sana, jekk ikollna ċ-ċans, inkompluh.

DAVID AGIUS: Nagħlqu d-diskussjoni dwaru …

CARMELO ABELA: Jew inkompluha, għax naħseb li hemm diversi kelliema.

MR SPEAKER: Allura miftehmin fuq dan?

Imbagħad, dejjem titkellmu bejnietkom.

DAVID AGIUS: Irid jifhem ukoll li, jekk ir-rapport ikun konkluż, niddiskutu l-mozzjoni mill-ewwel.

Però, ovvjament, irid ikun hemm ħin biżżejjed għall-Oppożizzjoni biex tilħaq tanalizza r-rapport.

(Interruzzjonijiet) L-Onor.

DAVID AGIUS: Sur President, nixtieq inqajjem il-punt li fil-Kamra tal-Kumitati saret Press Conference min-naħa tal-Ministru għall-Finanzi, li ovvjament la kont naf biha jien bħala Whip u lanqas l-Oppożizzjoni.

Naħseb li jkun tajjeb li għall-inqas tagħtina direzzjoni dwar dan.

Deputat għandu kull fakultà li jagħmel dan għax huwa deputat ta' din il-Kamra; imma li Ministru tal-Gvern jagħmel Press Conference ġo kamra tal-Parlament mingħajr ma l-Oppożizzjoni tkun informata hija xi ħaġa li xtaqt direzzjoni min-naħa tiegħek dwarha.

MR SPEAKER: Ma naħsibx li għandna ntawlu fuqha din.

L-Onor.

CARMELO ABELA: Ministru huwa wkoll Membru ta' din il-Kamra.

Mela, jien din dħalt fiha, u tajt instructions li l-ewwel irrid niġi informat jien biex inkun nista' nagħti l-go-ahead u ninformaw aħna lill-Whips.

CARMELO ABELA: Jekk tippermettili, biex nagħmluha ċara, il-Ministru ma qabadx u sab kamra miftuħa u daħal fiha.

MR SPEAKER: Le, jien m'għidtx hekk.

DAVID AGIUS: Lanqas jien ma rrid ngħid hekk.

MR SPEAKER: Onor. Carmelo Abela, jien m'għamilt l-ebda rimarka fuq dan.

Minn issa ʼl quddiem, l-iSpeaker għandu jkun l-ewwel wieħed li jkun jaf.

Nagħmel arranġament jien u ninformakom.

DAVID AGIUS: L-aħħar punt … mhux se ntawlu.

Jien nifhem li deputat bħala deputat jista' juża l-Parlament u l-kmamar tal-Parlament biex jagħmel Press Conference, u nifhimha wkoll meta fil-Baġit iż-żewġ naħat jagħmlu press conferences hawn ġew, jew inkella jagħtu kumment.

Però, naħseb li għandna nieħdu ftit direzzjoni fuq il-fatt li Ministru jagħmel Press Conference fil-bini tal-Parlament dwar xi ħaġa relatata mal-Ministeru partikolari.

MR SPEAKER: Kif diġà għidtlek, mil-lum ʼil quddiem wieħed għandu jinforma lili, u mbagħad, ladarba jien nagħti l-go-ahead, ninforma lilkom it-tnejn bħala Whips.

Nirringrazzjak.

Niġu issa għall-Ombudsplan 2015.

PERMESS LILL-MEDIA

MR SPEAKER: Onor. Membri, issibu oġġezzjoni jekk persuna tal-Press tieħu xi ritratt?

Il-permess ingħata.

MR SPEAKER: Nistieden lilll-Imħallef Emeritus Dr Joseph Said Pullicino, bħala l-Ombudsman, biex jieħu parti fil-Kumitat.

Bil-permess tagħkom, nitlob lilu, u anke lill-Kummissarji li għandu preżenti – hawnhekk qed nara lit-tlieta li huma – biex jersqu lejn il-Mejda.

Il-Kumitat stieden lill-Prim Imħallef Emeritus Dr Joseph Said Pullicino, Ombudsman, kif ukoll lill-Perit David Pace, Kummissarju għall-Ambjent u l-Ippjanar, lill-Prof.

Charles Farrugia, Kummissarju għall-Edukazzjoni, u lis-Sur Charles Messina, Kummissarju għas-Saħħa, sabiex jieħdu parti fid-diskussjoni dwar l-Ombudsplan 2015, li tpoġġa fuq il-Mejda tal-Kamra tad-Deputati fl-20 ta' Ottubru 2014.

MR SPEAKER: Nistieden lilek, Ombudsman, biex tagħmel kummenti b'mod ġenerali, u mbagħad tkun tista' twieġeb għall-mistoqsijiet jew osservazzjonijiet li jistgħu jsiru dwar l-Ombudsplan 2015.

DR JOSEPH SAID PULLICINO (Ombudsman): Grazzi, Sur President.

L-ewwel nett, nirringrazzjakom talli qed tisimgħu lili, u anke lill-Kummissarji.

Il-Kummissarji li issa tafuhom huma l-Prof.

Charles Farrugia, Kummissarju għall-Edukazzjoni, il-Perit David Pace, Kummissarju għall-Ambjent u l-Ippjanar, u s-Sur Charles Messina, Kummissarju għas-Saħħa.

Se nitkellem fil-qosor għax nippreferi nagħmel sempliċement żewġ statements.

Nifhem li l-Ombudsplan kien għandkom, qrajtuh u m'hemmx għalfejn noqogħdu nirrepetu dak li hemm.

Se nagħmel biss żewġ punti żgħar.

L-iskop prinċipali ta' din il-laqgħa huwa biex jiġi approvat l-Ombudsplan tas-sena d-dieħla.

Jekk tajtu daqqa t'għajn lill-istatements, essenzjalment sibtu li l-figura tan-nefqa rikorrenti baqgħet l-istess.

Naħseb li qed nagħmlu l-istess, jew xogħol aħjar, b'inqas flus.

Ma żidniex il-complement u ż-żieda fin-nefqa rikorrenti bażikament hija dovuta għal żieda fis-salarji.

Però, hemm – u dan għandi nirrelevah – żieda fl-ispiża kapitali.

Din hija dovuta għal diversi fatturi.

L-ewwel fattur prinċipali huwa l-estensjoni tal-uffiċċju.

Aħna għandna żewġ proprjetajiet allokati lilna mill-Gvern preċedenti, imma l-Gvern tal-lum allokalna l-fondi biex inkomplu x-xogħlijiet.

Ix-xogħlijiet issa huma avvanzati ħafna, u nispera li jispiċċaw kompletament sa Marzu tas-sena d-dieħla.

B'riżultat ta' dan, għandu jkollna uffiċċji moderni u funzjonali, u anke hemm daqsxejn spazju għal espansjoni, jekk ikun hemm il-bżonn.

Parti oħra min-nefqa hija dovuta għax is-sena d-dieħla huwa maħsub li f'Malta jkollna organizzata l-laqgħa tal-Assoċjazzjoni tal-Ombudsmen tal-Mediterran, u allura tlabna allokazzjoni ta' fondi għal dik il-laqgħa.

Hemm ukoll żieda fin-nefqa kapitali f'dak li huwa bini għaliex waħda mill-proposti li qed nagħmlu – u naħseb li anke din hija a konjizzjoni tagħkom – huwa t-twaqqif f'Malta ta' Istitut tal-Ombudsman għall-istudju tal-liġi tal-Ombudsman, li jkun indirizzat bħala postgraduate course għal studenti prinċipalment ġejjin mill-Mediterran.

Il-ħsieb hu li dawn ikunu mħarrġa għal sena sħiħa hawn Malta u jakkwistaw postgraduate course ta' M.A., biex fir-reġjun tal-Mediterran ikun hemm post fejn in-nies ikunu jistgħu jiġu mħarrġa fid-dritt tal-Ombudsman, kif wkoll – u dan ikun forsi aktar importanti – fid-dritt ta' amministrazzjoni pubblika tajba.

Dan il-proġett għandu l-approvazzjoni tal-Gvern u, xi xahar ilu, jien irċevejt l-approvazzjoni tal-Prim Ministru għal dan il-proġett, u anke ittra ta' inkoraġġiment u assigurazzjoni li, jekk ikun hemm bżonn assistenza finanzjarja, wieħed jara x'hemm bżonn u jipproċedi.

Jien diġà għamilt ħafna kuntatti barra minn Malta fuq is-suġġett.

Naturalment, bid-diskors kulħadd jaqbel, kulħadd ikun favorevoli, imma meta mbagħad niġu għall-brass tacks – biex joħorġu l-flus – ikollna l-problema ta' minn fejn se jiġu l-fondi.

Nittama li, fi żmien ftit xhur oħra, jkollna eżitu pożittiv fuq dan u jkun jista' jiġi realizzat, ħalli parti mill-bini li għandna llum ikun jista' jiġi allokat għal dan it-tip ta' istitut.

Il-bqija, bħala nefqa tal-Ombudsplan, m'għandix aktar xi nżid għax qegħdin nagħmlu dak li nistgħu biex ma nżidux in-nefqa.

Din l-okkażjoni hija kważi l-unika okkażjoni li għandu l-Ombudsman li matul is-sena jiltaqa' mal-membri tal-Parlament.

Kważi kważi, hija prattika jew konswetudni li fl-Ombudsplan jiġu indikati xi kwestjonijiet li l-Ombudsman jidhirlu li għandhom jiġu indirizzati, biex dawn jiġu ventilati anke f'dan il-Kumitat.

Naturalment, jien lest li nagħmel skambju ta' ideat fuq dawn is-suġġetti li qajjimt f'dak id-dokument; però, dawn huma ideat li rressaq għall-konsiderazzjoni tagħkom sempliċement għax jien inqis li l-Ombudsman illum qisu l-kuxjenza tal-amministrazzjoni pubblika.

Jekk hemm xi ħaġa li jidhirlu li hemm x'tirranġa fiha, jagħmel proposta u daqshekk, imbagħad m'għandux funzjoni lil hinn minn hemm għax ir-riżultat huwa f'idejn il-politiku.

Se nieqaf hawn ħalli ma nikkomplika l-ħajja ta' ħadd, u nistieden il-kummenti li tixtiequ tagħmlu.

MR SPEAKER: Grazzi.

Hawn mistoqsijiet, osservazzjonijiet jew punti?

L-Onor.

DAVID AGIUS: Fl-ammont ta' finanzi li jingħata l-uffiċċju tiegħek, hemm inklużi aktar fondi biex kummissarji oħrajn jiżdiedu mal-uffiċċju tiegħek, jew jekk ikun il-każ, dan irid jiżdied ad hoc?

DR JOSEPH SAID PULLICINO: Kif taf, il-liġi tipprovdi li, jekk hemm il-ħtieġa ta' kummissarju – dik irrid nidentifikaha jien, naturalment fuq dak li naraw fil-pajjiż – nissottometti t-talba tiegħi lill-Prim Ministru, u l-Prim Ministru jew jaqbel jew ma jaqbilx miegħi.

Jekk jaqbel miegħi, imbagħad ngħaddu għall-ħatra.

Huwa f'dak il-mument li jqum il-bżonn li jinstabu fondi għal dik il-persuna li tkun se tokkupa l-kariga ta' kummissarju.

Naturalment, iċ-ċirkostanza finanzjarja hija importanti ħafna għaliex l-import ta' kummissarju ġdid qisu ekwivalenti għal meta tagħmel maġistrat ġdid, jiġifieri jrid ikollok anke sodisfazzjon li l-workload tiegħu jkun adegwat u li jkollu biżżejjed firxa ta' ġurisdizzjoni biex jiġġustifika dik in-nomina.

Rigward it-tliet kummissarji li għandi llum, nista' ngħid li jien sodisfatt bihom għaliex mhux biss kien hemm żieda fin-numru, imma anke l-kwalità tar-rapporti tjiebet minħabba l-esperjenza teknika tagħhom.

Jiġifieri, jien kuntent li s-sistema qed taħdem, u qed taħdem tajjeb.

Biex inżidu oħrajn – u jien issuġġerejt li jista' jkun hemm il-każ – l-ewwel irid isir dan l-istudju biex naraw jekk dan ikunx vale la pena.

DAVID AGIUS: Jiġifieri jien, pereżempju, nista' nitlob lilek li tara jekk hemmx lok li fl-uffiċċju tiegħi jkun hemm kummissarju relatat mal-kunsilli lokali ta' pajjiżna, bid-diversi stadji ta' diffikultajiet li jista' jkun hemm bejn ċittadin u kunsill, bejn kunsill u dipartiment, u ħafna affarijiet oħrajn?

Illum il-kunsilli lokali huma mifruxin madwar Malta u Għawdex u, ovvjament, l-aspettattivi qegħdin hemmhekk.

DR JOSEPH SAID PULLICINO: Il-kunsilli lokali jagħmlu parti minn waħda minn tliet areas indikati biex isir dan l-eżerċizzju.

Se nirrakkomanda wkoll il-possibilità ta' kummissarju għal persuni f'detenzjoni – jiġifieri għall-forzi tas-sigurtà u postijiet ta' detenzjoni li jinkludu l-Armata, il-Korp tal-Pulizija, id-Detention Services u postijiet fejn hemm nies maqfulin – u kummissarju għall-konsumatur.

Dawn huma t-tliet areas li huma indikati, imma s'issa huma biss suġġerimenti.

Naħseb li huwa utli li dan jiġi propost u evalwat biex, meta jiġi evalwat, inkunu nafu jekk dawn l-affarijiet għandhomx isiru.

Il-proposta għal kummissarju għal dawk li qegħdin fil-Forzi Armati kienet saret mill-Gvern ta' qabel.

Fil-fatt, jien kont qed nikkonsidraha, imma mbagħad ġiet l-Elezzjoni u ma sar xejn.

Però, huwa suġġeriment li jagħmel sens f'ħafna affarijiet għaliex il-Kummissarju għall-Forzi Armati – li jeżisti fl-Ewropa kollha – għandu jkun persuna speċjalizzata, persuna li taf il-mentalità tal-Armata, tal-Pulizija u tas-Servizzi ta' Detenzjoni, u tajjeb li jkun hemm speċjalizzazzjoni fiha.

Dan qed ngħidu għax, ngħid għalija jien – ilni seba' snin issa, u kważi spiċċajt – filwaqt li mhux bilfors ikollok in-know-how tas-suġġett fil-qasam partikolari.

Huwa tajjeb li jkun hemm daqsxejn speċjalizzazzjoni, basta jkun hemm biżżejjed materjal biex tgħid: Iva, dan se nappuntah għax se jkun hemm biżżejjed xogħol.

DAVID AGIUS: L-aħħar mistoqsija min-naħa tiegħi hija din: Dan il-proċess tibdieh inti bħala Uffiċċju, jew inkella jkollok talba mill-Parlament jew minn xi istituzzjoni oħra?

DR JOSEPH SAID PULLICINO: Jien nista' nagħmlu kif għamilt fil-qasam ta' dawn it-tliet sinjuri, u mxejna b'mod regolari.

Però, ovvjament, jekk ikolli talba mill-Parlament jew miż-żewġ partiti, whatever, u jkun hemm is-saħħa warajha, naturalment tkun aktar faċli għalija biex ngħid li din il-ħaġa nagħmluha.

Nista' ngħid li l-idea tal-uffiċċju kif żviluppa, li qed jaħdem b'mod integrat u mingħajr ebda istituzzjonijiet, kulħadd jiddependi minn xulxin b'konsultazzjoni miegħi, fil-verità mhux qed tiswiena spiża żejda – neħħi s-Segretarja, xi affarijiet żgħar u l-paga tal-kummissarji.

Barra minn dan, għandek il-vantaġġ li għandek pool ta' nies li qed jaħdmu fuq l-istess sistemi bl-istess metodi investigattivi.

Nagħmlu rapporti bl-istess mod u, jekk ikun hemm bżonn nikkonsultaw, nikkonsultaw.

Aħna bejnietna sibna vantaġġ kbir fiha din għax, fl-aħħar mill-aħħar, jien ma nindaħlilhomx fl-aspett tekniku.

Dak jiddeċiduh huma, ma nidħol fiha xejn.

Jien nidħol jekk ikun hemm xi problema ta' organizzazzjoni fl-uffiċċju, tal-investigazzjoni u biex jinterpretaw il-liġi tal-Ombudsman, għax marbutin bil-liġi tal-Ombudsman, jiġifieri għalija qed taħdem tajjeb.

MR SPEAKER: L-Onor.

DEBORAH SCHEMBRI: F'paġna 12 kont qed naqra rigward il-positions of trust, fejn inti għidt li din hija materja li dwarha l-Ombudsman diġà kellu l-opportunità li jesprimi ruħu fl-investigazzjonijiet li saru taħt amministrazzjoni preċedenti, u li wassluh biex jesprimi t-tħassib tiegħu dwar in-nuqqas ta' definizzjoni ċara ta' x'inhi position of trust.

Għidt ukoll li jidher li, anke sa minn dak iż-żmien, l-Eżekuttiv seta' kien qiegħed jutilizza din il-formula biex jagħmel ħatriet li jidher li jistgħu jmorru lil hinn minn dawk li qed tirrakkomanda l-liġi.

Allura, inti kont għamilt taħdidiet mal-amministrazzjoni preċedenti fuq dan ir-rigward.

X'kienu l-affarijiet li dak iż-żmien ħassbuk, fejn l-Eżekuttiv seta' kien qiegħed jutilizza din il-formula b'mod li setgħet tostor ir-realtà?

DR JOSEPH SAID PULLICINO: Jien ma kellix taħdidiet formali fuq is-suġġett, però kelli xi lmenti.

Fil-fatt, għamilna xi opinjonijiet, u f'dawn l-opinjonijiet aħna esprimejna l-preokkupazzjoni tagħna fuq is-suġġett.

Aħna mhux qed ngħidu li dawn ma jistgħux isiru, imma qed ngħidu li hemm bżonn ta' definizzjoni.

Definizzjoni uffiċjali mal-amministrazzjoni l-oħra ma kellniex, u qatt ma kellna.

Kellna biss laqgħat, kif ikolli anke llum mal-PPS fejn ngħid: Hawnhekk għandna din il-problema.

Kellna – u għandna – ilmenti ibbażati proprju fuq hekk, fejn wieħed isibuh f'position of trust.

Sakemm l-affarijiet ikunu għaddejjin, dawn ma jidhrux; imma mbagħad tinqala' ċirkostanza, bħal pereżempju meta jinbidel il-Gvern, u tgħid: "Dik hija position of trust" u nibdew.

Dan għaliex ma jkunx hemm definizzjoni, u għaliex mhijiex ċara ħafna to what extent dawn il-positions of trust huma konformi mal-Kostituzzjoni tagħna.

Sur President, l-impjieg mal-Gvern huwa definit ħafna fil-Kostituzzjoni.

Tista' tagħmel 100,000 kuntratt u tista' tagħmel kuntratt wieħed, imma dawn mhumiex kuntratti iżda pożizzjonijiet.

Kellna – u għad għandna – minn dawn l-ilmenti, u ħafna minnhom insolvuhom b'rapport.

Pereżempju, taħt l-amministrazzjoni l-oħra, kellna wieħed li kien jikkonċerna impjegati li telqu mix-xogħol mal-Elezzjoni.

Il-problema solvejnieha, imma kellna sitwazzjoni fluwida ħafna fejn dawn ma kenux jafu jekk humiex se jibqgħu hemm.

Barra minn hekk, kien hemm minnhom li rriżenjaw, kien hemm min qal li dawn qegħdin hemm in bad faith, min qal li għamlu hekk apposta, u min qal li għamilna hekk ħalli nipproteġu x-xogħol.

Dawn huma affarijiet li fl-opinjoni tiegħi m'għandhomx isiru, u għandu jkun hemm kjarezza dwarhom.

DEBORAH SCHEMBRI: Imma qatt ma nħasset il-ħtieġa li tiġi diskussa b'mod aktar formali?

DR JOSEPH SAID PULLICINO: Aħna m'aħniex il-politiku.

Jien ġeneralment ma nagħmilx diskussjonijiet fuq livell politiku.

DEBORAH SCHEMBRI: Le, mhux qed ngħid hekk.

Imma għandkom id-dritt li tagħmlu an own initiative report.

DR JOSEPH SAID PULLICINO: Iva, fir-rapporti nispjegaw, u ġieli ħadna inizjattivi anke mad-dipartimenti u ma' awtoritajiet biex niċċaraw ċerti affarijiet u biex nippromwovu ċerti prattiċi.

Imma, f'ċerti mumenti forsi nkunu qed nidħlu fejn ma jmissniex nidħlu.

Jien meta nagħmel dawn il-kummenti nagħmilhom, kif għadni kemm għidt, qisni b'kuxjenza ta' the man in the street, għax inkun smajt xi affarijiet.

Imma mbagħad ħafna drabi jkolli każijiet li fihom ikunu involuti l-istess prinċipji, u allura nqajjimhom minħabba f'hekk.

DEBORAH SCHEMBRI: F'paġna 13 rigward id-dritt ta' informazzjoni għidt li din hija materja li tqanqal interess ukoll u li hemm bżonn aktar informazzjoni dwar l-aġir tal-Eżekuttiv.

Xtaqt nifhem aħjar x'tip ta' informazzjoni aktar tirrikjedi.

Qed nipprova nifhem x'tip ta' informazzjoni l-Ombudsman iħoss li hija nieqsa u li jkun tajjeb li wieħed ikollu.

DR JOSEPH SAID PULLICINO: Fl-opinjoni tiegħi, għandna dritt għall-informazzjoni, u li ma tagħtix informazzjoni hija l-eċċezzjoni.

Mhuwiex il-kompitu tiegħi li ngħid li din hija eċċezzjoni; però, naħseb li l-eċċezzjonijiet għandhom ikunu speċifikati.

Irridu nkunu nafu fejn hemm l-eċċezzjonijiet, u m'għandhiex tkun daqshekk faċli li wieħed jgħid li ma jagħtix informazzjoni u jivvinta raġuni.

DEBORAH SCHEMBRI: Imma x'tip ta' informazzjoni?

Bħal meta nagħtu l-lista ta' x'inhuma l-assi li wieħed għandu?

X'tip ta' informazzjoni qed titkellmu fuqha meta qed tgħidu "dritt għall-informazzjoni"?

DR JOSEPH SAID PULLICINO: Qed nitkellmu fuq kwalunkwe informazzjoni li ċ-ċittadin jippretendi li għandu jkun jaf mingħand il-politiku li qiegħed imexxih.

Jiġifieri, jien qed ngħid li ċ-ċittadin għandu dritt li jkun jaf.

Issa għandna l-Freedom of Information Act, u għandna ħafna drittijiet; imma għalija dawk mhumiex ċari biżżejjed anke fix-xogħol tagħna stess.

Pereżempju, għamilna l-Grievances Unit.

They are good, il-Gvern għadu jrid jagħmilhom, mhijiex kwestjoni tagħna.

Però, issa wasalna fi stat li jkollna lment jekk il-Grievances Unit jiddeċidix tajjeb jew le.

Jien nitlob l-informazzjoni biex nara r-rapport tal-Grievances Unit, ir-raġunijiet u l-motivazzjoni, imma donnu li hemm tendenza li ma jagħtunix l-informazzjoni, u allura jien ikolli noqgħod nitħabat biex inġibha.

DEBORAH SCHEMBRI: Jiġifieri hawnhekk mhux qed nitkellmu fuq informazzjoni fuq il-politiku as such.

DR JOSEPH SAID PULLICINO: Fil-livell tiegħi dik hija l-informazzjoni.

Jekk teżisti problema fil-pajjiż, narawha aħna wkoll, u tarawha intom aktar milli aħna, jiġifieri d-dritt tal-informazzjoni għandu jiġi salvagwardat.

Jien nifhem li l-Istat għandu bżonn li jkollu segretezza jew riservatezza f'ċerti żmenijiet, u dawk għandhom ikunu maqbula bejn iż-żewġ naħat.

Jekk hemm kuntratt ta' xi ħaġa, dan m'għandux jiġi ppubblikat waqt li jkunu qed isiru n-negozjati.

Fair enough: imma, hekk kif jiġi konkluż, għandu jiġi ppubblikat.

Dawn huma affarijiet li naħseb li għandhom ikunu regolati, u mhux ikunu sempliċement skont il-whim tal-persuna.

Għalija, la l-Oppożizzjoni m'għandha dritt tistaqsi meta trid, u lanqas il-Gvern m'għandu jgħid li ma jagħtihiex l-informazzjoni għax hekk ikun irid.

Ma nifhimhiex hekk jien.

Jien naħseb li għandu jkun hemm protokolli bejn il-politiċi li jgħidu kif għandhom ikunu dawn l-affarijiet.

Forsi qed ngħid ħażin, però din hija l-opinjoni tiegħi.

DEBORAH SCHEMBRI: Jien ma kellix idea ċara ta' x'tip ta' informazzjoni hi.

DR JOSEPH SAID PULLICINO: Hawn mhux qed nitkellmu fuq it-tip ta' ġudizzju li 'din it-tali ħaġa l-Ministru jmissu qalha hekk', jew 'din il-ħaġa jmissu ma qalhiex'.

Mhuwiex dak il-ġudizzju.

Il-ġudizzju huwa l-linja ta' prinċipju: però dan huwa ġej mill-fatt li aħna bħala uffiċċju nsibu ċerta diffikultà li ma jkunx hemmx dik id-disponibilità.

Però, fl-aħħar naslu.

DEBORAH SCHEMBRI: Semmejt il-Finlandja, id-Danimarka u pajjiżi Nordiċi oħrajn li għandhom sistemi aħjar minn tagħna.

Aħna nimxu fuq is-sistema anglosassona.

Normalment, il-pajjiżi Nordiċi għandhom liġijiet daqsxejn differenti minn tagħna fis-sustanza.

DR JOSEPH SAID PULLICINO: Fil-pajjiżi Nordiċi, l-Ombudsman jikkontrolla lill-imħallfin – għalkemm aħna ma naqblux ma' dan – però hemm kultura ħafna aktar liberali fejn jidħol id-dritt għall-informazzjoni.

Hemm pajjiżi fejn kważi kważi wieħed għandu dritt jara l-Cabinet papers, jiġifieri kollox huwa aċċessibbli għall-pubbliku.

Illum qed noqorbu lejn dik il-mentalità.

Issa jien mhux qed ngħid li għandna mmorru 'l hemm.

Jien qed ngħid: Ara ċ-ċirkostanzi tiegħek, u ara kemm tista' tagħti informazzjoni mingħajr ma tippreġudika lill-amministrazzjoni.

Fl-amministrazzjoni, ir-riservatezza trid bilfors tipproteġiha; però mbagħad, il-kumplament għandu jkun aċċessibbli, għaliex il-Gvern huwa tal-poplu.

MR SPEAKER: L-Onor.

CLAUDETTE BUTTIGIEG: Se norbot daqsxejn ma' dak li kienet qiegħda tistaqsi l-Onor.

Għadek kemm għidt li forsi jrid ikun hemm protokoll fejn aħna nifhmu aħjar x'nistgħu nistaqsu u, min-naħa l-oħra, x'għandna nistennew bħala risposta, għax din hija parti mill-public information fl-aħħar mill-aħħar.

Inħoss li fid-dokument ripetutament saret referenza għat-trasparenza u l-kontabilità.

Paġna 15, b'mod partikolari, tenfasizza dan b'mod b'saħħtu ħafna.

Tirreferi għat-trasparenza u l-kontabilità bħala buzzwords li qed jintużaw mhux kif suppost għax, fl-aħħar mill-aħħar, m'hemmx dik it-trasparenza u l-kontabilità.

F'paġna 15 inti tgħid li ma jistax ikun hemm kontabilità jekk ma jkunx hemm trasparenza, u li t-trasparenza għandha tkun ir-regola u mhux l-eċċezzjoni.

Ma nafx jekk forsi tistax tamplifika ftit.

DR JOSEPH SAID PULLICINO: Naħseb li fil-prinċipju naqblu.

Naħseb li m'hemm ħadd li ma jaqbilx ma' dak il-kliem fil-prinċipju.

Il-kwestjoni hija kif inti timxi fil-prattika.

Il-ħsieb hu li biex ikollok kontabilità, trid tkun informat.

Jekk inti ma tkunx informat, ma tistax tgħid jekk wieħed ikunx mexa tajjeb jew ħażin.

Il-kontabilità, mingħajr informazzjoni korretta u f'waqtha, ma tiswiex.

Dan huwa l-ħsieb li qed nipprova npoġġi quddiem il-pubbliku.

Li wieħed għandu jara hu li jaċċerta ruħu li l-informazzjoni tkun aċċessibbli, li tkun aċċessibbli f'waqtha, u allura minn hemm tkun tista' tiġġudika l-persuni li qed jaġixxu jew mhux qed jaġixxu.

Fl-aħħar mill-aħħar, l-Ombudsplan huwa dokument pubbliku.

Dan huwa l-ħsieb tagħha.

Hemmhekk tiġi l- kwestjoni tal-buzzword.

CLAUDETTE BUTTIGIEG: Din se norbotha ma' xi ħaġa li forsi għidna s-sena li għaddiet, u hawn qed nirreferi għall-importanza tal-edukazzjoni.

Konna semmejna l-fatt li forsi l-poplu hemm barra hemm bżonn li ngħallmuh aktar fuq din l-għodda li joffri l-Uffiċċju tiegħek; però llum se nestendiha aktar.

Ma nafx x'inhi l-opinjoni tiegħek fuq din.

DR JOSEPH SAID PULLICINO: Fil-verità, jien nista' ngħid biss li ftit xhur ilu għamilna Sezzjoni tar-Riċerka u Komunikazzjoni fl-Uffiċċju, u għamilna programm ta' outreach.

Għamilna wkoll stand fl-Università fil-Freshers' Week, li kienet suċċess kbir.

Dan ifisser li qed nagħmlu ċertu outreach, u jien beħsiebni nkomplih għax issa għandna l-għodda biex nagħmluh.

Min-naħa tagħna, naħseb li huwa importanti ħafna li nwasslu l-messaġġ fejn għandna nwassluh għax, jekk ma jkollokx komunikazzjoni diretta, in-nies ma jutilizzawx is-servizz tal-Ombudsman.

L-istess għall-Membri Parlamentari.

Jien nista' ngħid – u mhu se nixxokkja lil ħadd – li f'disa' snin jew f'għaxar snin, kemm ilni Ombudsman, l-uniku Membru Parlamentari li ġie direttament l-uffiċċju tiegħi għan-nom ta' kostitwent tiegħu kien l-Onor.

Il-bqija, ħadd qatt ma jiġi b'xi lment dirett ta' kostitwent.

Pereżempju, fl-Ingilterra, biex tmur għand l-Ombudsman parlamentari, trid tgħaddi through your MP, li huwa ħażin għax iċ-ċittadini m'għandhomx id-dritt li jmorru direttament.

Hawn qegħdin l-oppost.

Dan l-aspett huwa importanti.

Biex l-Uffiċċju tiegħi jieħu r-rispett u l-awtorità fil-pajjiż, huwa importanti li l-Membri Parlamentari japprezzaw li huwa utli għax-xogħol tagħhom, u jista' jkun hemm vantaġġ.

Mhuwiex il-ħsieb tal-Uffiċċju li jgħallem lill-Membri Parlamentari għaliex aħna suppost ninvestigaw l-ilmenti; imma kultant nieħdu l-opportunità tal-own initiative, u nagħmlu own initiatives li fihom aħna nsemmu ċerti ċirkostanzi.

Fil-fatt, dawn jistgħu jkunu ta' utilità lill-komunità inġenerali.

Pereżempju, għamilna rapport lill-Prim Ministru fuq is-salajri tal-Membri tal-Parlament.

F'dak ir-rapport għidna dak li nħossu li għandhom ikunu l-inizjattivi li jistgħu jittieħdu f'dak ir-rigward.

Għamilna dokument ieħor importanti ħafna fuq talba tal-Onor.

Louis Grech, id-Deputat Prim Ministru, fuq kif l-Uffiċċju tagħna jista' jiġi żviluppat.

Dawn huma ideat li aħna jidhrilna li jistgħu jiġu mpoġġija għad-diskussjoni.

Tista' ma taqbilx magħhom, u tista' minn għaxra taqbel ma' waħda; imma l-isforz sar biex aħna naslu biex ngħidu li dan l-Uffiċċju jista' jiġi żviluppat b'ċertu mod.

Naħseb li hemm ħafna bżonn li l-potenzjal tiegħu, bħala istituzzjoni, jiġi żviluppat.

Jien immur konferenzi, u għadni ġej minn Marrakesh, fejn mort għal-laqgħa tal-World Human Rights Forum, u nista' ngħid li aħna għandna standing qawwi ħafna għaliex għandna liġi tajba ħafna, u l-ideat li qed noħorġu bihom huma aċċettabbli.

Naħseb li fuq dik il-linja rridu nkomplu mexjin.

Imma, fl-aħħar mill-aħħar, imbagħad huwa importanti li liċ-ċittadin nagħtuh is-servizz, għax il-problema hija jekk aħniex nagħtu s-servizz vera liċ-ċittadin biex ikun jista' jivverifika l-attitudni amministrattiva.

HELENA DALLI (Ministru għad-Djalogu Soċjali, Affarijiet tal-Konsumatur u Libertajiet Ċivili): Sur President, jien naqbel ħafna ma' dak li qalet l-Onor.

Fil-fatt, fir-rapport rajna l-kwestjoni ta' edukazzjoni u outreach u, kif taf, Sur President, din semmejtha jien is-sena l-oħra fil-kritika li għamilt dwar l-Ombudsplan.

Dik kienet waħda mill-affarijiet li enfasizzajt ħafna, dik li n-nies ma jafux wisq dwar din l-istituzzjoni u li jistgħu jirrikorru għaliha f'ċerti sitwazzjonijiet.

Però, din hija l-ewwel darba li għandi l-opportunità li nerġa' nitkellem fuq din il-materja hawnhekk, u nixtieqha tkun on record, Sur President, għax naħseb li f'dan il-pajjiż hemm bżonn li nimmaturaw.

Meta ġejt hawnhekk u għamilt kritika kostruttiva, kif inhu x-xogħol tiegħi li nagħmel, mhux ġejt hawnhekk lightly u għidt li ġie f'moħħi, imma ppreparajt u studjajt dak li inti kont qed tipproponi.

Kif taf int, jien ġejt ikkritikata mill-Oppożizzjoni li qed nattakka lill-Ombudsman.

Insejna f'dan il-pajjiż meta kien hemm, pereżempju, Dr Fenech Adami li lill-Ombudsman kien qallu li tilef is-sens of fairness tiegħu, u allura nistaqsi: Ċerti politiċi jistgħu jikkritikaw lill-Ombudsman, u politiċi oħra ma jistgħux?

Jien jagħtini ħafna kuraġġ dak li għidt inti fuq il-kritika tiegħi, u nixtieqha tkun on record hawnhekk.

Inti kont għidt:

"Ix-xogħol tal-Ministru ..."

– u kont qed tirreferi għalija –

"… mhux biss napprezzah, anzi naħseb li hu korrett u naħseb li din hija l-ewwel darba kemm ilni niġi quddiem dan il-Kumitat li l-affarijiet rajniehom bir-reqqa għax is-soltu konna niġu hawnhekk, ngħidu erba' kelmiet u daqshekk."

Jien napprezza li inti apprezzajt ix-xogħol ta' kritika kostruttiva li għamilt, u nieħu gost nara r-riżultati, kif semmiet l-Onor.

Jien għidtu s-sena l-oħra li hemm bżonn ta' aktar edukazzjoni u tal-programm ta' outreach li qed titkellem fuqu; però, bħala pajjiż, imbagħad, jiddispjaċini li, hemm barra, l-Oppożizzjoni tieħu l-opportunità u tikkritika b'dak il-mod xi ħaġa li inti qed tapprezzaha.

Jien naħseb li f'dan il-Kumitat, irrelevanti mill-politika ta' hemm barra, għandna nibqgħu nimxu bis-serjetà, għaliex irridu li din l-istituzzjoni tkun aħjar.

Irriduha tkun aħjar għan-nies hemm barra li għandhom bżonn li ssir ġustizzja magħhom.

Nispera li min is-sena l-oħra tkellem fuq imminar lejn dan l-Uffiċċju japprezza.

Mhux qed ngħid li l-Ombudsman għamel l-affarijiet għax issemmew hawn ġew bi kritika, imma naħseb li xi ħaġa ttieħdet minnha din, u nieħu gost nara dan fir-rapport.

Jien ma rridx li niġi hawnhekk u naħli l-ħin tiegħek u tiegħi.

Dan għandu jkun eżerċizzju kritiku bis-serjetà, u allura jien se nagħmel xi punti kostruttivi u konkreti.

Il-kritika ewlenija li saret is-sena l-oħra kienet li, f'dawn l-aħħar snin, dan l-Uffiċċju ħadem b'nuqqas ta' viżibilità u b'nuqqas ta' outreach.

Issa, f'dan l-Ombudsplan, għandna li se jsir sforz biex issir din l-outreach.

Nieħu gost nara wkoll li l-website tal-Uffiċċju tiegħek issa ngħata libsa ġdida u, ovvjament, m'hemmx għalfejn ngħidlek li hija xi ħaġa tajba wkoll.

Qed naraw ukoll li l-Uffiċċju tal-Ombudsman qed jikkonċerna ruħu fuq ċerti aspetti tal-amministrazzjoni pubblika li m'hemmx għalfejn noqgħod nirrepetihom għax semmejthom inti diġà.

Rigward il-website, li rrid ngħid hu li mhux kulħadd għandu l-aċċess għall-internet.

Ħafna nies għandhom; però, naħseb li l-aktar nies li inti trid tilħaq – kif qalet l-Onor.

Buttigieg – jista' ikun li huma dawk in-nies li m'għandhomx aċċess.

Dan ifisser li aħna ma nistgħux nistrieħu fuq il-website u naħsbu li kulħadd għandu dan l-aċċess.

Anzi, jien ngħid li l-aktar li huma vulnerabbli u, jista' jkun, li l-aktar li għandhom bżonn u li jiġu għandek huma dawk li m'għandhomx dan l-aċċess.

Ħafna drabi min għandu bżonn lilek mhuwiex xi impjegat taċ-Ċivil li għandu xi ilment minħabba xi promotion, eċċ., għax dak ikun jaf minn fejn għandu jgħaddi, imma dawk li jkollhom xi problemi bl-amministrazzjoni pubblika f'dawk il-bread-and-butter issues, ngħidilhom jien, taċ-ċittadini komuni inġenerali.

Qegħdin ngħidu li dan il-programm ta' outreach se jibda s-sena d-dieħla.

Fil-fatt, hemm line item fuqu u, kif diġà għidna, dan huwa bżonjuż ħafna.

Però, jien se nerġa' nikkummenta fuq l-ammont baxx ta' ilmenti, u probabbilment iż-żewġ affarijiet huma marbutin ma' xulxin.

Fl-Ombudsplan ta' din is-sena naraw li, fl-ewwel tmien xhur ta' din is-sena, waslu 242 ilment.

Dak ifisser li huma 17-il ilment ...

DR JOSEPH SAID PULLICINO: Mill-istatistika rriżulta li fl-2013 kien hemm 432 inquiry, mhux ilmenti.

Sal-lum, jiġifieri f'dawn l-aħħar disa' xhur, jekk inqabblu nine months ma' nine months, insibu li hemm 553.

Ilmenti proprji li aħna investigajna nsibu li fl-2013 kien hemm 470 u llum qegħdin 492.

Dawn il-figuri qegħdin fi żmien meta għandna dawn il-kummissjonijiet interni ta' Grievances Unit, li fil-verità qed jieħdu ċertu ammont ta' xogħol.

HELENA DALLI: Ħalli ngħidlek.

Id-differenza hija ta' 17-il ilment.

Tinsiex li s-sena l-oħra għidna li kienet sena fjakka, għax konna qed nitkellmu fuq is-sena ta' qabel li kienet is-sena tal-elezzjoni.

Issa qed tgħidli – donni antiċipajtek – li hemm il-Customer Care u l-Internal Complaint boards, imma xorta nara li kull darba qegħdin ngħidu xi ħaġa.

Daqqa għax hemm l-elezzjoni, daqqa għax hemm il-Customer Care, u daqqa għax hemm l-Internal Complaint boards.

Naħseb li tammettu li hemm bżonn li jkun hemm aktar viżibilità ħalli n-nies ikunu jafu iżjed x'inhu l-Uffiċċju tiegħek, u b'hekk jiġu iżjed.

Irrid ngħid xi ħaġa wkoll fuq il-figuri tal-ilmenti.

L-esperjenza u l-istatistika turina li normalment madwar 30% ta' dawn l-ilmenti li jintbagħtulek ma jaqgħux taħt il-ġurisdizzjoni tiegħek, jew inkella jaqgħu barra mill-perijodu tas-sitt xhur li tagħti l-liġi.

Terġa' dawn trid tnaqqas minnhom dawk li ma jkunux eliġibbli.

Fil-fatt, jekk nitkellmu fuq 242 ilment u tneħħi t-30%, b'kollox ikollok madwar 170 ilment li huma eliġibbli li tkun trid tittrattahom.

Allura hawnhekk inkomplu naraw in-numru jkompli jiċkien.

Sur President, hawn nixtieq nagħti eżempju biex inkompli nillustra dan il-punt ta' x'nistgħu nagħmlu iżjed fuq din il-viżibilità, fuq din l-edukazzjoni, fuq din l-outreach.

Se nsemmi xi jsir fl-MCCAA, entità oħra li kumbinazzjoni taqa' taħt id-dekasteru tiegħi.

L-MCCAA għandha Complaints & Conciliation Directorate, u f'sena indirizzaw 11,661 query f'Malta u f'Għawdex.

Fil-fatt, fir-rapport annwali tal-Awtorità jingħad li:

Jiġifieri, dawk trid iżżidhom magħhom.

Ir-rapport jgħid ukoll li:

Fil-fatt, ta' min jgħid li dawn għandhom il-mediation ukoll.

Dawn minbarra l-11,661 u l-1,096.

Jien mort nara u għidt: Imma kif ikun hemm dan l-ammont ta' ilmenti?

Però mbagħad tara li l-Education & Research Directorate ipparteċipa, Sur Ombudsman, fi 72 programm tar-radju u f'149 programm tat-televiżjoni biex jiddisseminaw l-informazzjoni, u biex joħolqu awareness fuq id-drittijiet u l-obbligi fil-każ tal-konsumatur.

Kien hemm ukoll 121 feature relatati mal-konsumatur fil-gazzetta u fil-printed media.

Pereżempju, dawn iħossu wkoll li, kif ikun hemm xi programm fuq it-televiżjoni, jirċievu aktar ilmenti.

Jien nixtieq li f'din l-outreach tinkludu iżjed il-viżibilità.

Naħseb li din hija xi ħaġa importanti għaliex, kif għidt, jista' jkun li n-nies li ma jintlaħqux permezz tal-website huma l-aktar nies li għandhom bżonn.

Kif diġà għidt, min għandu l-aċċess għall-website ħafna drabi jkun jaf fejn għandu jmur biex isolvi l-problema.

Huma dawk in-nies li għandhom xi problema bl-amministrazzjoni pubblika and nothing else, li ma jafux fejn imorru u ma jafux lil min jistaqsu.

Forsi hawnhekk nibda nifhem għalfejn bis-sistema Ingliża jgħaddu through l-MPs.

Żgur li jitressqu aktar ilmenti għandna l-Membri Parlamentari milli jiġu għandek.

Jiġifieri, jagħmel sens ħafna dak li qed tgħid inti, li aħna wkoll għandna rressqu l-ilmenti għandek, u waqt li qed nitkellem qed nirrealizza li jista' jkun li dak kien l-iskop tal-Ingliżi wkoll ...

DR JOSEPH SAID PULLICINO: Qed jirrealizzaw li s-sistema tagħhom mhijiex ħażina, imma għandhom bżonn din, u fil-fatt għandhom moviment qawwi biex idaħħluha din.

HELENA DALLI: Jien sempliċement qed nikkummenta; jiġifieri m'għamiltx xi studju fuq is-sistema.

DR JOSEPH SAID PULLICINO: Tal-Parlament hija b'liġi fl-Ingilterra.

HELENA DALLI: Jien assolutament mhux qed ngħid li għandu jsir hekk; però, qed nifhem il-kumment tiegħek li jagħmel sens, għax aħna żgur ikollna aktar minn 242 ilment.

DR JOSEPH SAID PULLICINO: Wieħed irid joqgħod daqsxejn attent għall-paraguni tal-figuri, għax naturalment trid tipparaguna like with like.

Kont naf li se tgħidli hekk.

DR JOSEPH SAID PULLICINO: Fil-każ tal-konsumatur, għandek popolazzjoni sħiħa għax kulħadd jixtri xi ħaġa differenti: però, nifhem li għandek raġun.

HELENA DALLI: Però, ħafna drabi dawk il-każijiet ġieli jkunu kkomplikati u ma jinqatgħux mil-lum għal għada.

Jien għan-numru ta' ilmenti qed ngħid.

HELENA DALLI: Jien li ridt noħroġ minn dan l-eżerċizzju żgħir kien li, meta tagħmel aktar viżibilità, meta tagħmel aktar edukazzjoni, in-nies isiru aktar aware mid-drittijiet tagħhom, u jsiru aktar assertivi wkoll għaliex, ladarba tkun taf x'inhuma d-drittijiet tiegħek u fejn għandek tmur, se tmur b'wiċċek minn quddiem u mhux tkun indeċiż.

Aktar ma nagħtu informazzjoni aktar we are going to empower the citizen li juża l-uffiċċju tagħkom.

Xi ħaġa oħra li xtaqt nagħmel kumment dwarha ġejja minn persuna li ltqajt magħha li wżat is-servizzi tagħkom.

Jien l-aħjar definizzjoni li sibt dwar l-istituzzjoni tal-Ombudsman hija dik li qegħdin nagħtu soft justice; però, jista' jkun li qegħdin nimxu 'l bogħod minn dan il-konċett minħabba ż-żmien twil li qed jieħdu ċerti każijiet, u l-mod kif ikun miktub ir-rapport.

Suppost hawnhekk rapport jinkiteb inqas formali minn kif tinkiteb sentenza tal-Qorti.

Jien kelli każ ta' raġel – dak il-ħin tbissimt – li qalli: Għalkemm ma ħallast xejn biex mort għand l-Ombudsman, kelli mmur għand avukat u nħallsu €30 biex jaqrali r-rapport għax ma fhimtux.

Qed insemmi dan għax aħna qegħdin hawnhekk – kif għidt tajjeb inti, u kif qed ngħidu lkoll – biex naraw kif naqdu aħjar liċ-ċittadini.

Inkun qed nonqos ukoll lil dik il-persuna li ġiet tkellimni.

Jien mhux qed ngħid li dejjem jiġri hekk, imma jien ħarist lejn xi rapporti u nista' ngħid li dawn jistgħu jkunu miktubin b'mod aktar sempliċi, għaliex in-nies qishom qegħdin imorru l-Qorti xorta.

Nafu wkoll li ħafna nies ma jkunux jaffordjaw, u jmorru għand l-Ombudsman għax jafu li hemmhekk ma tridx tħallas, jiġifieri we don't want to defeat the purpose billi mbagħad ikollhom iħallsu lill-avukat.

Issa, nixtieq ngħid xi ħaġa rigward it-tul ta' żmien medju biex tintemm investigazzjoni.

Inti fiċ-Charter tiegħek tgħid li investigazzjoni ddum bejn 50 u 60 ġurnata.

Fl-2008, kellna medja ta' 138 ġurnata; fl-2009, kellna medja ta' 153 ġurnata; fl-2010, kellna medja ta' 149 ġurnata; u fl-2011, medja ta' 117-il ġurnata – jiġifieri, dawn kważi huma d-doppju ta' dak li qed tistabbilixxi inti, rightly so, fiċ-Charter tiegħek.

Jien naħseb li dan il-performance indicator huwa importanti ħafna.

Hemm ħafna tabelli; però, il-performance indicator għadu mhux qed jidher, u naħseb li dan huwa tagħrif importanti li għandna ningħataw.

DR JOSEPH SAID PULLICINO: Dan il-performance indicator huwa importanti ħafna.

Fil-fatt, huwa wieħed mill-affarijiet li huwa prospettat li nagħmlu s-sena d-dieħla.

Nerġa' ngħid, il-figuri u l-istatistika kultant iqarrqu.

Jien l-esperjenza tiegħi f'dan l-Uffiċċju kienet li għandek persentaġġ mill-każijiet li mhux biss saru diffiċli, imma huma każijiet fejn trid tikkonvinċi 'il-amministrazzjoni – hi liema hi – fuq ir-raġuni li inti taħseb li għandu ċ-ċittadin, u ma nistax nagħmel hekk sempliċement billi lil dak li jkun tgħidlu li għandu raġun jew li m'għandux raġun, u l-problema taqtgħalha rasha.

Ħafna mill-każijiet li huma indikati hemmhekk jiġu solvuti mill-Liaison Officers tad-dipartimenti.

Dawn jiftehmu bejniethom billi ssir medjazzjoni, u l-każijiet jiġu solvuti fi żmien ftit ġranet jekk ikun hemm disponibilità li jiftehmu.

HELENA DALLI: Il-medja ta' bejn 50 u 60 ġurnata stabbilixxejtha int. Issa jien qed nistaqsi: Għalfejn mhux qed jidher dan il-performance indicator?

DR JOSEPH SAID PULLICINO: Kemm ili hemmhekk jien – u naħseb anke qabel – qatt ma kien hemm dan ir-reġistru.

HELENA DALLI: Kollox sew, imma inti għidt li trid tagħmel l-affarijiet aħjar.

Però, meta nagħmlu, jrid ikun hemm spjegazzjoni, għax nibża' li l-istatistika tixħet kollox żmerċ jekk ma tkunx spjegata.

Nerġa' ngħid, illum out of 100 cases għandek between 20 to 25 cases li huma impenjattivi ħafna, fis-sens li trid iġġib id-dipartimenti flimkien.

Jekk tara ċerti rapporti tagħna llum – anke fejn m'hemmx rapport – issib li dak li jimpurtana hu li nġibu l-awtoritajiet flimkien mal-Pulizija u mal-kunsilli lokali, u niltaqgħu biex naraw problema kif se nsolvuha.

HELENA DALLI: Jien qed ngħid li għandu jkollna l-fatti biex min bis-serjetà jrid jagħmel analiżi tax-xogħol ikun jista': imma, jekk m'għandniex l-għodda, ma nistgħux nagħmluha.

DR JOSEPH SAID PULLICINO: Naqbel kompletament li hemm dan in-nuqqas, u dik għandha ssir.

Jien semmejt iċ-Charter u semmejt il-website li tejjibtuha, eċċ. Però, x'inhi r-raġuni li ċ-Charter m'għadux fuq il-website?

DR JOSEPH SAID PULLICINO: Iċ-Charter suppost hemmhekk għadu.

HELENA DALLI: Imma m'għadux.

DR JOSEPH SAID PULLICINO: Ma mmerikx, imma suppost għadha hemmhekk, u minn dejjem kienet hemmhekk.

HELENA DALLI: Huwa importanti li tkun hemmhekk.

DR JOSEPH SAID PULLICINO: Fil-każ, indaħħluha llejla stess, għax din mhijiex xi ħaġa li ...

HELENA DALLI: L-aħħar darba tkellimna wkoll fuq in-National Human Rights Institution, li inti għamilt ħafna xogħol fuqha u mort mingħand ministru għall-ieħor fl-amministrazzjoni preċedenti, imma ma wasalna mkien.

Ovvjament, dan mhux tort tiegħek; però issa l-Ministeru tiegħi – kif tafu u kif tkellimt id-darba l-oħra – din ħadha f'idejh, u għamilna proċess ta' konsultazzjoni qabel ma ppreparajna White Paper.

Fil-fatt, fil-ġranet li ġejjin se tkun qed toħroġ White Paper fuq il-Commission għall-Human Rights.

Din se tkun ibbażata fuq il-Paris Principles, kif dejjem għidt inti wkoll.

Bażikament, jien dejjem nipprova nkun pożittiva.

Kif taf inti u kif għidt inti – u għalhekk jien ikkwotajtek – il-kritika li ssir b'mod serju u analitiku sservi ta' ġid.

Fil-fatt, nieħu gost nara li hemm xi affarijiet li semmejt id-darba l-oħra li qegħdin taħdmu fuqhom, u issa nispera li, meta niġu sena oħra, nkunu rajna riżultat ukoll ta' dan l-outreach, ta' din l-edukazzjoni li tkun qed issir ħalli jkun hemm aktar viżibilità tal-Uffiċċju tal-Ombudsman.

Wara kollox, aħna qegħdin hawnhekk biex intejbu l-ħajja tan-nies.

Jekk uħud lanqas biss kienu jafu li jeżisti dan is-servizz u issa se jużawh, naturalment il-ħajja tagħhom se tkun aħjar.

MR SPEAKER: Grazzi.

L-Onor.

RYAN CALLUS: L-ewwel nett, nixtieq nirringrazzja lilek, Sur President, lill-Ombudsman u lill-Kummissarji għar-rapport li tawna.

Jien ir-rapport qrajtu kollu u għandi numru ta' mistoqsijiet li nixtieq nagħmillek f'din l-opportunità ta' darba fis-sena, fejn ikollna dan l-iskambju amikevoli bejn din il-Kamra u l-Uffiċċju tiegħek.

Nixtieq nibda b'referenza għal nuqqas ta' qbil dwar l-Armata.

Inti f'paġna 9 ta' dan ir-rapport kont ċar ħafna, u nikkwota:

"Dan id-diżgwid kien imissu qatt ma nqala', u ċertament mhux bil-mod illi nqala'."

Imbagħad, aktar 'l isfel tgħid hekk:

"Iżda, sakemm ir-regolamenti u l-liġijiet ma jinbidlux, l-Armata hi obbligata li tosservahom."

Aktar 'l isfel, f'paġna 10 tar-rapport, tgħid hekk:

"Dan mhux biss bħala att ta' kortesija ..."

Hawnhekk qed tagħmel referenza għall-fatt li milli jidher – jien issa sirt nafha – il-Gvern qatt ma kkonsulta mal-Uffiċċju tiegħek dwar dan id-diżġwid.

Tkompli tgħid:

"… imma wkoll għax il-prinċipji ta' amministrazzjoni pubblika tajba hekk jirrikjedu.

L-uniku mod kif is-sitwazzjoni sfortunata li nħolqot setgħet tiġi riżolta kien jew billi jkun hemm diskussjonijiet mal-awtoritajiet ...",

– li allura qed nifhem qatt ma kien hemm –

"… jew, jekk dawn ifallu, billi tintalab deċiżjoni mill-qrati dwar jekk l-Ombudsman kellux jew le ġurisdizzjoni taħt il-liġijiet viġenti biex jinvestiga dawn l-ilmenti."

Issa, jien nixtieq nitlob ftit update.

Forsi, mhux se naqblu mal-kelma, imma kien hemm deadline li fil-protest ġudizzjarju ingħata fejn l-Omdusman talab lill-Gvern sabiex wieħed ikollu aċċess għall-files tal-Armata.

Jien informat li dan l-ultimatum skada l-weekend li għadda.

Issa, jien nixtieq nistaqsi: Il-Gvern wieġeb għal din it-talba tiegħek s'issa?

Jekk iva, int sodisfatt b'din it-tweġiba?

Issa għaddiet sena u xahar minn mindu saru dawn l-ilmenti mill-uffiċjali tal-Armata.

X'inhu l-pass li jmiss?

L-Ombudsman se jkun qed jieħu l-proċeduri fil-Qorti tagħna jekk dan id-diżgwid – ovvjament dan jiddependi mir-risposti li se tagħtina għall-mistoqsijiet l-oħrajn – jibqa' mhux indirizzat?

Irrid ngħid li, għal min għamel din it-talba għall-inġustizzja, issa għaddew sena u ftit xhur.

Illum li qed ngħixu f'demokrazija Ewropea moderna, ma naħsibx li għandna nippermettu – anke jekk ikun hemm diżgwid bejn l-istituzzjonijiet f'pajjiżna – li l-inġustizzja tittawwal, u allura jkun hemm aktar inġurja minn min effettivament iħoss li jkun ġie ttrattat b'mod ħażin.

DR JOSEPH SAID PULLICINO: Il-kelma "ultimatum" mhijiex korretta, kif għidt tejjeb inti.

Lill-Ministru nformajtu dwar x'inhu t-time frame tiegħi biex dawn l-ilmenti mmexxihom 'il quddiem.

Id-data hija intiża għal hemm.

Però, sa dik id-data – jumejn ilu – jien irċevejt risposta mingħand il-Ministru li nikkonsidraha bħala pożittiva taħt ċertu aspett, u mhix sodisfaċenti taħt aspett ieħor.

Hija pożittiva fis-sens li kitibha avukat għall-avukati u tagħtini indikazzjoni – almenu hekk fhimt jien lill-Ministru, u naħseb 'il-Gvern ukoll – li l-Ministru qed jaqbel li dawn l-uffiċjali tal-Armata għandu jkollhom id-dritt li jiġu quddiem l-Ombudsman.

Però, trid tiġi emendata jew iċċarata l-liġi.

Qed jgħid li l-liġi mhijiex ċara; imma jien sodisfatt li hija ċara.

Dak huwa l-lat pożittiv għax jifhem li, jekk isiru l-emendi, il-kwestjoni tiġi ċċarata.

Il-problema li għandi hija fuq il-passat u fuq l-ilmenti li għandi quddiemi.

F'ittra li bgħatt lill-Ministru tlabtu assigurazzjoni – jew almenu biex jaċċertani – li l-ilmenti li għandi quddiemi nista' nkompli miexi bihom, jew almenu nimxi bihom wara li ssir l-emenda.

F'din l-ittra m'hemmx din l-assigurazzjoni.

Jien illum qiegħed f'pożizzjoni li għandi naġixxi, nifhem jien, biex is-sitwazzjoni ta' dawn l-ilmenti tiġi ċċarata.

Fl-idea tiegħi, tista' tiġi ċċarata biss jekk il-Qorti tgħid: Din l-interpretazzjoni hija ġusta jew mhux ġusta u m'hemm ebda kwestjoni ta' kontestazzjoni.

Din hija kwestjoni ta' interpretazzjoni ta' liġi li tqum kullimkien, u għandek id-dritt titlob li tiġi ċċarata, jiġifieri ħadd m'għandu jagħmel casus belli minnha.

Dan hu l-uniku mod kif tiġi ċċarata.

Dawn l-uffiċjali, tajjeb jew ħażin, għandhom ilment li għadna ma nafux x'inhu, ma bdejniex narawh, u għandhom id-dritt li jinstemgħu.

Ma nistax ngħid li f'Jannar jew fi Frar se jkolli risposta, u dawn se nkomplihom.

M'għandix dik l-assigurazzjoni.

Din tlabtha espressament biex ikolli moħħi mistrieħ li dawn inkun nista' narahom.

Jien mhux qed nidħol fil-mertu, imma għall-inqas bdejna.

Għaliex għidt li imissu qatt ma nqala' dan il-każ?

Jien naħseb li dawn l-affarijiet wieħed seta' jiddiskutihom qabel ma qamet il-kwestjoni.

Imma insomma, il-pożizzjoni hi dik li hi u ma naħsibx li hemm affarijiet li wieħed ma jsibx soluzzjoni għalihom.

MR SPEAKER: Fil-fatt, fuq dan il-punt int għamilt osservazzjoni hawnhekk fejn għidt li għandu jkun hemm mekkaniżmu li jippermetti li tidħol fiha.

X'kellek f'moħħok?

Ma naħsibx li kellek il-Qorti, hux hekk?

DR JOSEPH SAID PULLICINO: Jien bħala proposta kont qed nifhem li, meta jinqalgħu kwestjonijiet bħal dawn – anke f'postijiet oħrajn – fejn jien, bħala Ombudsman, ma nkunx qed naqbel mal-Eżekuttiv fuq ċerti affarijiet, ikun hemm il-mekkaniżmu kif f'dan il-Kumitat hawn fejn wieħed jista' jistħarreġ.

Hawn din l-issue – kif nistgħu ninterpretawha?

Hemm bżonn immorru l-Qorti biex tiddeċiedi?

Nistgħu naqblu bejnietna kif għandha tkun?

MR SPEAKER: Staqsejtha għax għidtha int stess, li għandu jkun hemm mekkaniżmu biex jiġi evitat li tmur il-Qorti.

DR JOSEPH SAID PULLICINO: Mr Speaker, jien għamilt karriera fil-Qorti, jiġifieri ma nixtieqx nerġa' mmur il-Qorti, jekk jista' jkun.

DAVID AGIUS: L-ittra li ntbagħtitlek se tkun ippubblikata?

DR JOSEPH SAID PULLICINO: Aħna nippubblikaw biss dak li jidhrilna ikun fl-interess tal-complainant li nippubblikaw.

DAVID AGIUS: Imma lilna, bħala Membri ta' dan il-Kumitat, għandek tagħmlilna kopja?

DR JOSEPH SAID PULLICINO: F'dan l-istadju naħseb li le.

Int taf li aħna attenti ħafna, għax aħna suppost nagħmlu l-investigazzjoni tagħna fil-privat, mingħajr pubbliċità fl-investigazzjoni, u naħseb li din hija xi ħaġa li għandna nirriżervawha.

Kien hemm okkażjonijiet oħrajn fejn ippubblikajna – jiġifieri, mhux qed neskludi – imma jiġi ppubblikat fil-mument ġust.

Jekk jien nipproċedi, imbagħad ikolli nippubblika.

DAVID AGIUS: Jekk issa m'għandek l-ebda assigurazzjoni, kif se tmexxi minn issa 'l quddiem fuq dan il-każ?

DR JOSEPH SAID PULLICINO: Issa mmur l-uffiċċju, noqgħod naħsibha ftit u niddeċiedi!

Ma naħsibx li huwa każ li jien ngħid, at this stage; però, diġà tajt indikazzjoni li jien għandi obbligu li nipproteġi liċ-ċittadin li għamel ilment quddiemi, u hemm ċertu time frame li ma nistax naqbżu.

Naqbel mal-Onor.

Callus li dak it-time frame għadda.

Issa wasal il-mument … (Interruzzjonijiet) Għidli inti jekk nistax inkompli jew le.

Il-kumplament kollu naqbel miegħu.

Jekk l-affarijiet jibqgħu kif indikati fl-ittra, l-Ombudsman ikollu dritt li jara dawn l-ilmenti ta' dawn in-nies, allura m'hemmx problema.

(Interruzzjonijiet) L-ittra tispeċifika li nkunu nistgħu narawhom wara li jkun hemm tibdil fil-liġi, jiġifieri ma tassiguraniex li din tapplika retroattivament, jew inkella minn issa 'l quddiem.

Kieku kelli l-emenda quddiemi, kont nista' nirranġa mod ieħor.

Issa ħalli niġu għall-kwestjoni ta' kif nistgħu nirranġaw l-affarijiet.

Li kieku l-emenda li suppost tiġi proposta tiġi mgħoddija lili u jgħiduli: "Isma', beħsiebna nagħmlu hekk.

Aħna dejjem sottomessi għall-Parlament, m'għandniex awtorità fuq il-Parlament, u jekk il-Parlament jgħidli li se jipproponi dan l-Abbozz ta' Liġi li m'hemm l-ebda ħsara fih, jien ngħid: "Iva, dan l-Abbozz ta' Liġi naqbel miegħu", u nieqaf hemm.

MR SPEAKER: Għalhekk semmejtu jien.

Il-mekkaniżmu li semmejt inti huwa li l-kumitat parlamentari jista' jgħidlek xi tkun il-pożizzjoni.

RYAN CALLUS: Kien hemm parti minn dik l-ittra li bagħatlek il-Ministru li qbilt magħha.

(Interruzzjonijet)

DR JOSEPH SAID PULLICINO: L-ittra mhijiex kwestjoni ta' qbil.

Din kienet miktuba mill-avukati għall-avukati.

RYAN CALLUS: Mhux għalija, mela, żgur!

DR JOSEPH SAID PULLICINO: Minnha stajt nieħu l-impressjoni – u naħseb li hija korretta – li l-intenzjoni tal-Ministru u tal-Gvern hija dik li għandek id-dritt għal smigħ, però wara li tiġi ċċarata l-liġi.

S'hemmhekk, jien kuntent fis-sens li ppropona li niltaqgħu f'Jannar, imma jien irrid inkun naf x'se nagħmel bil-każi li għandi quddiemi wkoll.

RYAN CALLUS: F'paġna 13 tar-rapport tiegħek, hemm miktub hekk:

"Jidher li qed isiru spiss ilmenti fejn qed tidħol il-prattika li tiġi rifjutata informazzjoni leġittimament mitluba, jew li ma tingħatax f'waqtha għal raġunijiet li ma jissodisfawx, anke jekk dan isir bl-applikazzjoni wiesgħa tal-liġijiet eżistenti."

Din tinkwetani għaliex anke jien personali nħossha kemm ili membru parlamentari.

Għalkemm għandna l-Freedom of Information Act u dawn l-affarijiet kollha, kemm-il darba qed insibu ħajt meta nitolbu għal informazzjoni li naħseb li tkun leġittima u li jidhrilna li għandna tkun pubblika.

Qed nifhem sew li qed tosserva li qisu qed ikun hemm aktar closing off fl-għoti ta' informazzjoni?

DR JOSEPH SAID PULLICINO: L-Ombudsman, bħal kull wieħed minna, jgħix fil-pajjiż.

Wieħed jieħu l-feel tal-pajjiż u x'ikun qed jingħad u xi jkunu d-diffikultajiet li wieħed ikun qed jiltaqa' magħhom.

Jien mhux qed nagħti ġudizzju jew ngħid li fuq din il-ħaġa għandha tingħata informazzjoni u fuq din il-ħaġa m'għandhiex tingħata informazzjoni.

Lanqas qed ngħid li hija xi ħaġa limitata taħt din l-amministrazzjoni.

Qed ngħid li the general impression hija li l-informazzjoni mhijiex readily available, anke meta wieħed jistenna li tkun available.

Issa tistaqsinix jekk hux hekk hu f'dan il-każ.

Mhux se ngħidlek!

Dik hija opinjoni tiegħi, u forsi inti ma taqbilx magħha.

Imma, huwa fatt li hemm din iċ-ċerta apprensjoni, u jien din irreġistrajtha.

Issa mbagħad it's up to the politician li jara kif jindirizzaha jekk jaqbel miegħi.

Jien ma mmurx lil hinn minn hemm.

Aħna attenti ħafna li ma nindaħlux fi storja li mhix tagħna.

Nerġa' ngħid, jien inqis l-Ombudsman bħala l-kuxjenza tal-pajjiż fuq l-amminstrazzjoni ġusta u tajba.

Dan jista' jgħid: Din mhijiex qed iddoqqli.

Imbagħad ħaddieħor irid jara.

RYAN CALLUS: L-aħħar tliet mistoqsijiet.

F'paġna 17 tar-rapport, hemm is-sottotitolu: 'Segretarji Permanenti u s-CEOs'.

Fl-aħħar parti tat-tieni paragrafu, jingħad hekk:

"Sfortunatament, mhux is-Segretarji Permanenti u s-CEOs kollha għandhom l-istess dispożizzjoni proattiva fil-konfront tal-Uffiċċju tal-Ombudsman."

Nifhem sew li hemm Segretarji Permanenti jew CEOs, li huma nies ta' position of trust, kif għamilt referenza għaliha qabel bħala definizzjoni, li meta inti titlobhom informazzjoni ma tingħatalekx?

Fil-każ, inti x'tagħmel?

Tieqaf hemmhekk?

X'inhuma r-rimedji tiegħek?

X'salvagwardji tuża biex min effettivament irreġistra miegħek forma ta' inġustizzja, inti tkun tista' tibqa' miexi bil-ħidma tiegħek?

DR JOSEPH SAID PULLICINO: Il-poteri li għandi jien biex inġiegħel li xi ħadd jagħtini informazzjoni huma kbar, huma daqs ta' qorti!

Jien prattikament nista' nuża l-Qorti biex inġib l-informazzjoni.

Il-problema hi li trid taġixxi fi sfond ta' amministrazzjoni.

Inti trid tipprova ġġib l-aħjar riżultat bl-inqas komplikazzjonijiet.

Issa forsi tgħidli: Kien hemm okkażjonijiet fejn inti tagħmel taħrika bil-Qorti biex jagħtuk l-informazzjoni?

Kien hemm ukoll fejn wasalna sat-tarf u ma qbiżniex il-foss.

Bħala regola dejjem nispiċċaw inġibuha l-informazzjoni.

Imma jien hemmhekk m'iniex qed nirreferi għal xi darba li l-informazzjoni ma tiġi qatt, imma qed nirreferi għad-disponibilità tal-persuna biex tikkoopera fl-investigazzjoni.

Pereżempju, għandna każijiet tal-Grievances Unit.

Tlabna li jagħtuna r-rapporti – fil-każ tagħna tal-Perit Pace, wieħed minnhom – risposta ma ġietx, anzi ġiet negattiva, u allura ngħidlu: Ejja quddiemi ħa tgħidli.

Jien għandi dritt inħarrku u, jekk ma jiġix, imbagħad inħarrku.

Dawn il-miżuri, minħabba l-esperjenza tiegħi, jew xi ħaġa tiegħi, ma tantx nużahom u nipprova nevita li nużahom.

Ma naħsibx li huma productive, anzi jkunu counter-productive.

RYAN CALLUS: Però, b'referenza għal din is-sentenza, inti ġieli kellek bżonn teżerċita dan il-poter tiegħek fil-konfront ta' Segretarji Permanenti jew CEOs f'din l-aħħar sena, pereżempju?

DR JOSEPH SAID PULLICINO: Iva, tant kelli li anke bħala Armata … Ħalli nagħmlu hekk.

Pereżempju, f'każ tal-Armata stess, wasalt sat-tarf, fil-kwestjoni ta' ġurisdizzjoni tal-punt ta' liġi.

Imma, waħda mill-affarijiet li ppreċipitat l-affari kienet għax jien tlabt informazzjoni lis-Segretarju Permanenti, u dan ma tahilix!

Issa, f'dan il-każ kellu ġustifikazzjoni ministerjali.

Imma, in-next step għalija x'kienet?

Jekk kont se nieħu passi oħra, dawn x'kienu?

Sinjura Qorti, ordnalu jġib il-karti u d-dokumenti.

Il-poter użajnieh!

Fejn ikun hemm bżonn, nużawh!

MR SPEAKER: Ħadd mhu se jżommok milli tagħmel dan.

Il-liġi tagħtik il-poter.

MR SPEAKER: Dik l-evidenza trid tgħaddiha.

Jekk xi ħadd jirrifjutaha, il-Qorti tgħidlek biex tgħaddihielu.

L-Onor.

RYAN CALLUS: Nixtieq nirreferi għal paġna 23 tar-rapport tiegħek f'dak li għandu x'jaqsam ma' bordijiet interni.

B'referenza għal dak li qalet l-Onor.

Helena Dalli, fit-tielet sentenza, inti tgħid li meta twaqqfu dawn il-bordijiet interni, bħal tal-Armata, l-Airmalta u l-Enemalta, dawn kellhom effett u impatt fuq numru ta' każijiet li daħlulek.

"… kellu almenu inizjalment effett fuq in-numru ta' ilmenti li jirċievi dan l-Uffiċċju."

Din xi ftit wieħed jifhimha għaliex, anke meta konna hawn sena ilu, konna għidna li rridu noqogħdu attenti li ma nimminawx istituzzjoni li tgawdi żewġ terzi tal-Kamra.

Allura, issa, effettivament, joħroġ ċar li huwa minnu li dawn il-bordijiet interni naqqsu l-bżonn tal-pubbliku li jirrikorru għand l-Ombudsman.

Inti titkellem ukoll dwar xi ħaġa li xxokkjatni ħafna.

Fit-tielet paragrafu insibu hekk:

"Bħala stat ta' fatt, l-Uffiċċju beda jirċievi ilmenti dwar deċiżjonijiet meħuda minn bordijiet interni għall-konsiderazzjoni ta' talbiet dwar inġustizzji, kemm minn min għamel ilment li ġie miċħud ..."

Allura, dan il-bord ċaħad l-ilment tiegħu.

"… u kif ukoll minn min ġie milqut ħażin mid-deċiżjoni meħuda mill-istess bordijiet."

Qed nifhem sew li inti kellek ilmenti mill-pubbliku inġenerali li ħassewhom inġurjati minn deċiżjoni ta' dawn l-istess bordijiet li suppost għamlu l-ġustizzja u huma bordijiet interni li twaqqfu biex, skont il-Gvern, issir ġustizzja ma' min sofra inġustizzja?

DR JOSEPH SAID PULLICINO: L-agħar ħaġa li nistgħu nagħmlu f'ħaġa bħal din hija li niġġeneralizzaw.

Ma tistax tiġġeneralizza.

Ma tistax toħroġ statements ġeneriċi.

Li qed jiġri f'dawn il-każijiet huwa dan.

Aħna dejjem żammejna l-prinċipju li dawn il-bordijiet fihom infushom mhumiex ħżiena, imma jistgħu jkunu tajbin.

Aħna ma nidħlux fl-operat ta' dawn il-bordijiet.

Jekk xi ħadd iħoss li ġie ttrattat inġustament jew irċieva deċiżjoni ħażina minn bord, aħna ma nidħlux fiha.

Dik hija kwestjoni interna, internal mechanism ta' ilment, u ma nidħlux fiha.

Jekk, pereżempju, xi ħadd jgħid li ma ġiex mogħti smigħ xieraq minn dan il-bord, ma ġewx osservati due process, allura aħna nidħlu fiha.

Aħna jidhrilna li l-proċess amministrattiv, indipendentement mid-deċiżjoni, jaqa' taħt il-kompetenza ġudizzjarja tagħna.

Dan mhux tribunal, imma bord li jilqa' internal complaints.

Jista' jiġri wkoll – u ġara f'xi każ jew tnejn – li d-deċiżjoni tal-bord ta' dixxiplina tkun b'mod li ħaddieħor iħossu aggravat biha, imma l-bord ma jkunx iddeċieda kontra xi ħadd.

Pereżempju l-bord jiddeċiedi li jkun ħaqqek promotion, biex nivvinta, u b'hekk inti tkun qbiżt lil xi ħaddieħor.

Hemmhekk jien nista' nidħol għax inkun qed nara xi ħaġa li tkun ġrat issa.

Altrimenti dawn il-bordijiet aħna ma nidħlux fihom.

Għalhekk kont għidt li dawn il-bordijiet għandhom it-tajjeb tagħhom, imma għandhom ukoll ir-riskji tagħhom.

M'għandi xejn kontra li wieħed jagħmel bord biex jiġġustifika dak li jkun qed jagħmel hu stess.

M'għandix dubju li wieħed ikun ikkontrollat minn bord intern għal deċiżjonijiet tiegħu stess, imma li tmur 'il bogħod iktar biex tara ta' ħaddieħor, imbagħad jinqalgħu ċerti komplikazzjonijiet.

M'hemmx x'tagħmel!

RYAN CALLUS: Bil-permess tiegħek, Mr Ombudsman, se nagħmel mistoqsija lill-Kummissarju għall-Ambjent u l-Ippjanar.

Nhar il-Ġimgħa, jien tajtek talba biex tinvestiga każ ta' allegat ksur tal-liġi dwar l-ambjent u l-ippjanar.

Xtaqt nieħu din l-opportunità biex nistaqsik biss jekk għandekx l-intenzjoni li tinvestiga dan il-każ, li dwaru llum erġajt issottomettejtlek ittra oħra, b'addendum għall-ittra tiegħi tal-Ġimgħa.

MR SPEAKER: Dan m'għandux x'jaqsam mal-Ombudsplan, imma jekk irid iwieġbek, jista'.

Il-PERIT DAVID PACE (Kummissarju għall-Ambjent u l-Ippjanar): Nirringrazzjak.

Iva, irċevejt żewġ ittri u bgħatt l-acknowledgement tagħhom.

Bla ma nidħol fil-mertu, meta nirċievu ilment biex niftħu investigazzjoni, l-ewwel irridu naraw jekk il-mod kif tkun ġiet ippreżentata t-talba jkunx skont il-liġi.

Imbagħad, naraw jekk nistgħux nipproċedu bl-investigazzjoni.

F'dan il-każ, hemm daqsxejn ta' diffikultà – naħseb li forsi l-Ombudsman jiċċaraha – dwar il-fatt li t-talba għall-investigazzjoni fiż-żewġ każi ġiet ippreżentata minn Membru tal-Parlament, u jien kelli dubju jekk skont il-liġi hemmx il-provvediment li membru parlamentari personalment jistax jippreżenta ilment bħal dan.

Skont il-liġi, membru parlamentari jista' jagħmel petizzjoni lil xi kumitat tal-Kamra; imbagħad il-kumitat tal-Kamra jgħaddi t-talba biex l-Ombudsman jiddelega lill-Kummissarju li jkollu bilfors jinvestiga.

Għalhekk jien kelli diffikultà jekk inti, bħala deputat tal-Parlament, tistax tressaqli personalment ilment bħal dan, u jekk hix fil-kompetenza tiegħi li nista' nilqagħha u nibda l-investigazzjoni.

Naħseb li jkun aħjar jekk l-Ombudsman jiċċaraha ftit din.

DR JOSEPH SAID PULLICINO: Se nżid din biss.

Kien hemm preċedent identiku għal tiegħek, fil-każ tal-Onor.

Jason Azzopardi u l-Armata, forsi tiftakru.

L-Onor.

Azzopardi kien għamel talba lill-iSpeaker biex jiġi investigat dan il-każ, l-iSpeaker bagħatha għandi, u jien kont wasalt għad-deċiżjoni li, kif inhi l-liġi tagħna, huwa diffiċli tgħid li l-membru tal-Parlament għandu interess personali u attwali f'xi ħaġa li ma tikkonċernax lilu direttament.

Il-liġi donnu tagħti d-dritt lil kumitat tal-Kamra – li kważi kważi jordnali – biex ninvestiga ċerti affarijiet.

Fil-każ tal-Armata, il-proposta kienet saret lil kumitat tal-Kamra, li ma kienx qabel li ssir l-investigazzjoni, ma kenitx saret, imbagħad jien eventwalment investigajt l-ilmenti għaliex kelli ilmenti direttament mill-persuni konċernati.

Din hija l-problema proċedurali li għandna quddiemna, u li għad irridu nistudjaw u niddefinixxu.

Biex inkunu għidna l-ispectrum kollu, jekk l-ilment li tqajjem ikun jikkonċerna interess ġenerali u mhux biss jaffettwa dak il-każ partikolari, dan ma jżommx lill-Ombudsman jew lill-Kummissarju li jagħmel initiative investigation fuq dak il-punt.

Imma dak huwa differenti milli tinvestiga każ partikolari.

S'issa dawk huma r-reazzjonijiet tagħna.

Biex inkun ġust miegħi nnifsi, għadna qegħdin nistudjaw il-każ u għadna ma ddeċidejniex.

Dawn huma l-linji fuq l-isfond ta' dak li ġara qabel fil-każ tal-iskorta tal-Ministru Mallia.

MR SPEAKER: L-Onor.

CARMELO ABELA: Grazzi.

L-ewwel nett, għandi xi ħames jew sitt punti li nista' nagħmilhom kollha f'daqqa: imbagħad, l-Ombudsman jagħżel hu kif iwieġeb.

L-ewwet nett, nixtieq nirringrazzja kemm lill-Ombudsman kif ukoll lill-Kummissarji tal-ħidma tagħhom.

Ċertament li x-xogħol tagħhom huwa apprezzat.

Naħseb li tajjeb li dan ikun rikonoxxut pubblikament min-naħa tagħna l-Membri Parlamentari.

It-tieni ħaġa, naħseb li huwa importanti ħafna li nesploraw żviluppi ġodda.

Ir-rapport tiegħek, Mr Ombudsman, jagħtini ħjiel ta' żviluppi ġodda li aħna rridu nħarsu lejhom.

Naħseb li dan huwa fatt pożittiv.

Jien ngħid li, l-ewwel u qabel kollox, l-Eżekuttiv irid iħares lejn ċerti punti li hawn hawnhekk biex jikkonsidrahom.

Nassigurak li l-Eżekuttiv dan se jagħmlu.

Naturalment, aktar 'il quddiem wieħed jiddiskuti.

Ċertament, l-inizjattiva li ħa d-Deputat Prim Ministru fejn talbek tara li l-Uffiċċju tiegħek jiżviluppa, naħseb li hija xi ħaġa tajba.

Naturalment, wieħed jistenna li fiż-żmien li ġej issir anke diskussjoni fuq dan.

Ċertament, wieħed japprezza li ma jistax isir kollox f'daqqa; però, huwa importanti li inti tajt il-feedback tiegħek.

Ta' dan nirringrazzjawk ta' dak ix-xogħol li għamilt.

Dwar il-bordijiet interni li ssemmew u li, fl-opinjoni tiegħi, inti weġibt b'mod eżawrjenti u b'mod tajjeb, irrid ngħid li naħseb li dawn il-bordijiet interni li saru ma jaffettwawx il-fatt li forsi l-Ombudsman irċieva ċertu numru ta' ilmenti.

Dan għaliex inti stess għidtilna aktar qabel – u l-liġi tispeċifika – li, jekk każ idum aktar minn sitt xhur, dawn m'għandhom l-ebda possibilità li bil-liġi jiġu quddiem l-Ombudsman.

Issa aħna nafu li wħud minn dawn il-bordijiet interni jmorru ħafna aktar minn sitt xhur.

Wieħed jista' jaqbel u ma jaqbilx ma' dawn il-bordijiet, dik hija kwestjoni oħra, imma ċertament dawn ma jaffettwawx in-numru ta' ilmenti li l-Ombudsman irċieva.

L-awareness tan-nies tax-xogħol tal-Ombudsman dejjem tibqa' xi ħaġa li hija importanti f'dan il-każ.

Jekk l-Ombudsman jirċievi ilmenti għax terzi ġew affettwati b'deċiżjoni jew oħra, ċertament l-Ombudsman, within the law, għandu jinvestiga dawn il-każijiet.

Wara kollox, dak huwa x-xogħol tal-Ombudsman.

Rigward l-issue ta' jekk hux se jkun hemm kummissarji ġodda jew le, inti għamilt punt li laqatni ħafna dwar l-għaqal ta' kemm u kif wieħed iżid.

Naħseb li dak huwa punt li wieħed irid jirrikonoxxih.

Inti għidt li huwa importanti li tħares lejn il-kwantità ta' kummissarji; imma, l-ewwel nett, irridu naraw jekk hemmx bżonn aktar kummissarji ġodda, u rridu nużaw l-għaqal.

Jien naħseb li dak kien punt importanti ħafna għal żewġ raġunijiet: l-ewwel nett, biex il-funzjoni tal-kummissarji ma tiġix żvalutata.

Jien kont wieħed minn dawk li forsi fil-passat ikkritikajt il-fatt li, kull meta noħolqu lil xi ħadd, insejħulu ombudsman.

Jien naħseb li ombudsman għandu jkun hemm wieħed biss: imma, fil-passat, kellna l-ombudsmen tal-Università eċċ. li neħħejniehom.

L-Ombudsman għandu jkun wieħed.

Issa sejjaħnielhom kummissarji, kollox sew, I'm fine with that; imma naħseb li, anke fil-każ tal-kummissarji – m'hemmx għalfejn ngħidu – aktar mill-kwantità hija importanti l-kwalità.

Inti stess semmejt il-workload tagħhom.

Fl-opinjoni tiegħi, rridu naraw li l-workload tat-tliet kummissarji – mingħajr ma nnaqqas xi mertu tagħhom, għax ċertament qed jagħmlu xogħol tajjeb – mhuwiex forsi on the high side, imma huwa aktar on the low side, u allura qabel wieħed iżid, naħseb li wieħed irid jikkonsidra –kif għidt tajjeb inti fil-bidu – dawn l-affarijiet.

Dan minħabba wkoll id-duplikazzjoni.

Il-Ministru Dalli għamlet kummenti vis-à-vis l-konsumatur li jaqa' taħt ir-responsabbiltà tagħha direttament.

Irridu noqogħdu attenti li ma nidduplikawx ċertu xogħol li forsi mbagħad ikun hemm diffikultà fejn wieħed forsi jibda jgħid: Imma jien fejn irrid immur, għand l-Ombudsman permezz tal-Kummissarju tal-Konsumatur, jew inkella għand id-dipartiment jew l-awtorità li tara dawn il-każijiet?

Jien naħseb li f'dan il-każ l-għaqal huwa l-aktar ħaġa importanti, u jien persważ li inti diġà konxju minnha għax semmejtha l-ewwel u qabel kollox.

Nixtieq ukoll nagħmel mistoqsija żgħira vis-à-vis l-estimi għaliex qed naraw li hemm ċerta żieda.

Fl-allokazzjoni fejn jidħlu salarji, hemm żieda ta' ftit aktar minn €26,000 b'mod komplessiv.

Però, żieda li forsi tispikka aktar mill-oħrajn hija fejn jidħlu l-allowances, li hija l-akbar żieda f'dak il-line item ta' hemmhekk.

Fil-fatt, fejn jidħlu l-allowances, għandek madwar €50,000 żieda.

Forsi tajjeb li jkun hemm xi spjegazzjoni żgħira, għall-kurżità tagħna, biex naraw ir-raġuni għalfejn finalment aħna rridu napprovaw dan.

L-aħħar kumment li nixtieq ngħaddi, Mr Speaker, bil-permess tiegħek, huwa dwar l-Armata.

Jien naħseb li din hija issue xi ftit jew wisq delikata; imma tajjeb li wieħed jagħmilha ċara li l-liġijiet ma nbidlux.

F'din is-sena u nofs, jew 19-il xahar kemm ilna, il-liġijiet ma nbidlux.

Issa inti għidt li jista' jkun hemm forsi kwestjoni ta' interpretazzjoni.

Però, f'paġna 9, jekk niftakar tajjeb, tar-rapport tal-Ombudsman, tissemma l-kelma "proċedura".

Mela, il-fatt li tissemma l-kelma "proċedura" diġà qed nagħmluha ċara li mhux il-liġi nbidlet, imma li se mai kien hemm bdil fil-proċedura.

Il-liġijiet huma Kapitlu 220, li hija l-liġi li tirregola l-Forzi Armati, u Kapitlu 385, li ovvjament waqqaf l-Uffiċċju tal-Ombudsman.

Dawn baqgħu l-istess.

Issa, jekk hemm interpretazzjoni differenti, dik hija xi ħaġa li wieħed irid jiddiskutiha, u fil-fatt naħseb li l-ittra tal-Ministru Mallia f'dan is-sens kienet, jiġifieri li forsi jkun tajjeb li nħarsu lejn il-liġijiet biex naraw jekk hemmx bżonn tibdil biex dawn ikunu ċċarati.

Fir-rapport tiegħu, l-Ombudsman isemmi l-frażi "il-proċedura li tirregola", jiġifieri hawnhekk mhux qed nitkellmu fuq il-liġijiet.

Jien nixtieq nistaqsih jekk huwiex konxju li anke l-amministrazzjoni preċedenti kellha opinjoni differenti fuq dan, jiġifieri kien hemm drabi fejn ma aċċettatx li l-proċedura tkun mod; imbagħad, lejn l-aħħar tal-amministrazzjoni preċedenti, kien hemm forsi bidla fil-ħsieb u jidher li l-proċedura ġiet regolata b'mod differenti.

Nixtieq inkun naf jekk dan huwiex minnu jew le, u forsi tħossx jekk għandux ikun hemm ċertu backing ta' dokumenti jekk jeżistu dan it-tip ta' dokumentazzjonijiet dwarhom.

Jien naħseb li l-aħjar ħaġa hija li wieħed ipoġġi madwar mejda – kif intqal diġà – u wieħed jiddiskuti dawn l-issues b'serenità.

F'dan il-każ qed nitkellmu fuq fizzjali u mhux fuq lower ranks.

Illum, lill-fizzjali l-proċedura tagħtihom li, jekk ma jkollhomx redress through l-Brigadier u l-Ministru, imbagħad aktar tard, jgħaddu għand il-President.

Jiġifieri, hawnhekk qed nitkellmu fuq l-ogħla kariga tal-Istat.

Dan mhux ma jafux fejn għandhom imorru.

Issa, jekk din għandhiex tibqa' hekk jew le, wieħed jista' jiddiskutiha, mhux problema, imma l-liġijiet huma dawk li huma.

Jien naħseb li fuq interpretazzjoni wieħed jista' jitkellem, u naħseb li wieħed għandu jasal; imma hawnhekk qed nitkellmu fuq proċedura.

Kien hemm Gvern li kellu proċedura, l-istess Gvern bidel il-proċedura, u llum qed nitkellmu fuq Gvern differenti minn ta' qabel.

Jien naħseb li hawnhekk qed nitkellmu fuq issue ta' proċedura.

Jien mill-ġdid nirringrazzja lill-Ombudsman u lill-Kummissarji tax-xogħol tagħhom, u jkun tajjeb li jkun hemm okkażjonijiet bħal dawn – forsi aktar minn darba f'sena li hu l-obbligu tal-liġi, fejn aħna napprovaw l-Ombudsplan – u niltaqgħu u nitkellmu.

Huwa importanti li jkun hemm diskussjoni li tkun ħajja bejnietna.

Din mhijiex kwestjoni li aħna nuru nuqqas ta' fiduċja jew li inti turi nuqqas ta' fiduċja.

DR JOSEPH SAID PULLICINO: Hemm bżonnha.

CARMELO ABELA: Nirringrazzjaw lill-media li rrapportaw din il-laqgħa li forsi sservi ta' marketing għall-Uffiċċju tiegħek. u għall-ħidma tal-Uffiċċju tiegħek.

Grazzi ħafna.

MR SPEAKER: Għandek xi kummenti fil-qosor?

DR JOSEPH SAID PULLICINO: Mhux biex insolvi l-kwestjoni u l-polemika, imma l-uniku kumment li rrid nagħmel hu li, għalkemm din hija kwestjoni ta' proċedura tal-Armata, hija kwestjoni ta' liġi.

Il-liġi espressament tagħti lil dawn in-nies id-dritt li jiġu għandna.

Issa, aħna qed ngħidu li jekk jiġu għandna, wara jistgħu jmorru għand il-President; imma, jekk imorru għand il-President, ma jistgħux jiġu għandna għax aħna la nistgħu nissindikaw l-operat tal-President, u lanqas huwa istituzzjonalment korrett.

Allura lil dawn in-nies, biex nagħtuhom id-dritt, irridu ngħidulhom li l-ewwel iridu jiġu għandna.

Imbagħad, il-proċedura ġiet stabbilita b'dak il-mod, u mhux se nidħol fiha għax storja twila ħafna.

MR SPEAKER: Hawn aktar kummenti?

L-Onor.

DAVID AGIUS: Fuq dan il-punt nixtieq li, xi darba, anke bi qbil mal-Gvern, nagħmlu dan id-dibattitu fil-Plenarja anke mingħajr vot, biex anke ngħollu l-livell.

MR SPEAKER: Jien se nitkellem, għax hemm il-proċedura wkoll.

CARMELO ABELA: Mhux fuq dan il-punt, imma fuq l-Ombudsman kollu inġenerali.

MR SPEAKER: Imbagħad, tiġi diskussa l-mozzjoni fil-Plenarja.

Nistaqsi lill-Membri li hawn preżenti: Hawn qbil li l-Kumitat jirrakkomanda lill-Kamra l-approvazzjoni tal-Ombudsplan għas-sena 2015?

Ladarba hawn din l-approvazzjoni, se nkun qed nara li t-transcript tal-laqgħa tal-lum jiġi ċċirkolat lill-Membri kollha tal-Parlament sabiex sussegwentement titressaq il-Mozzjoni għall-approvazzjoni tal-Ombudsplan għall-2015 quddiem il-Kamra.

Issa l-Ombudsman u l-Kummissarji jistgħu jirtiraw.

AFFARIJIET OĦRA

Awtonomija amministrattiva tal-Parlament

MR SPEAKER: Rigward xogħol ieħor, kellna l-awtonomija amministrattiva parlamentari.

Il-grupp ta' ħidma dwar l-awtonomija amministrattiva parlamentari ltqajna lbieraħ biex nikkonsidraw ċerti rakkomandazzjonijiet.

Fil-fatt, jien kelli laqgħa – mhux fuq hekk – mal-Avukat Ġenerali u mad-Deputat Avukat Ġenerali fuq il-kwestjoni tal-abbozz.

Hemm ħafna affarijiet, u wieħed irid jarah ftit, anke dwar dak li tkellimna fuqu lbieraħ.

Ovvjament, Onor. Carmelo Abela u Onor. David Agius, inkomplu niltaqgħu biex inkunu nistgħu nimxu.

DAVID AGIUS: Imbagħad, kif ikollna xi ħaġa, nistgħu mmorru quddiem il-gruppi parlamentari.

MR SPEAKER: Ovvjament, imma at this stage, huwa tajjeb li qed niltaqgħu hekk.

Nirringrazzjakom.

Fil5.52 p.m., ilKumitat aġġorna għal data li kellha tiġi kkomunikata aktar tard.

Proceedings, agenda, minutes and transcripts of the parliamentary committees hbc


KUMITAT PERMANENTI DWAR IXXOGĦOL TALKAMRA

LAQGĦA NRU 24

It-Tlieta, 2 ta' Diċembru 2014

IlKumitat Permanenti dwar ixXogħol talKamra ltaqa' filPalazz, ilBelt Valletta, fl-4.14 p.m.

Anġlu Farrugia, ippresjeda.

PREŻENTI

Il-Ministru ad-Djalogu Soċjali, Affarijiet tal-Konsumatur u Libertajiet Ċivili, lOnor.

Ryan Callus (Membru Sostitut) u l-Onor.

IlMinuti tallaqgħa numru 23 li saret fis-6 ta' Novembru 2014 kienu kkonfermati.

XOGĦOL TALKAMRA

L-Onor.

Carmelo Abela informa lill-Kumitat li l-ħsieb tal-Gvern kien li wara s-seduta tal-4 ta' Diċembru 2014 meta kellhom jiġu fi tmiemhom is-seduti konnessi mal-baġit 2015 il-Parlament kellu jibqa' jiltaqa' sas-17 ta' Diċembru 2014, meta jiġi aġġornat għall-ferjat tal-Milied, u li sa dakinhar kellha tingħata priorità lis-segwenti materji:

Abbozz ta' Liġi biex jemenda l-Att dwar Lotteriji u Logħob Ieħor – Abbozz Nru 75 – Tieni Qari – Ministru għall-Ekonomija, Investiment u Intrapriżi Żgħar;

Abbozz ta' Liġi dwar id-Dipendenza fuq id-Droga (Trattament mhux Priġunerija) – Abbozz Nru 76 – Tieni Qari – Ministru għall-Ġustizzja, Kultura u Gvern Lokali; u

Abbozz ta' Liġi li jemenda l-Ordinanza dwar Self Lokali (Stock u Titoli Regolati) – Abbozz Nru. 77 – Tieni Qari – Ministru għall-Finanzi.

L-Onor.

Abela żied li mhuwiex jeskludi li ma' dawn it-tliet Abbozzi ta' Liġijiet jiżdied abbozz ieħor li għadu mhux pubblikat u li jkun irid jiġi diskuss sal-aħħar tas-sena.

Fir-rigward tal-Mozzjoni 191 dwar sfiduċja fil-Ministru għall-Intern u Sigurtà Nazzjonali mressqa mill-Oppożizzjoni, l-Onor Abela informa lill-Kumitat li l-ħsieb tal-Gvern kien li d-dibattitu mitlub fil-mozzjoni isir hekk kif tkun konkluża u ppubblikata l-inkjesta li kienet għaddejja mit-tliet ex-ġudikanti dwar din l-istess materja.

L-Onor.

Agius staqsa dwar meta kellha titkompla d-diskussjoni fl-istadju tat-Tieni Qari tal-Abbozz ta' Liġi dwar Stili ta' Ħajja Sana (Biex Titnaqqas l-Obeżità) - Abbozz Nru. 62 - u dwar meta kellha tibda d-diskussjoni fl-istadju tat-Tieni Qari tal-Abbozz ta' Liġi dwar Standards fil-Ħajja Pubblika – Abbozz Nru. 63.

Dwar l-Abbozz Nru. 63 l-Onor.

Abela informa lil-Kumitat li ma kienx f'pożizzjoni li jagħti dati u li kien se jikkonsulta mal-Onor Agius wara li jirreferi l-materja lid-Deputat Prim Ministru.

Dwar l-Abbozz Nru. 62 l-Onor.

Abela informa lill-Kumitat li jekk id-diskussjoni dwar dan l-Abbozz ma tkunx tista' titkompla minħabba timing ta' seduti, din kellha titkompla f'Jannar 2015.

Fuq punt imqajjem mill-Onor David Agius dwar il-bżonn ta' direzzjoni dwar l-użu ta' kmamar tal-kumitat għal konferenzi stampa minn Ministri tal-Gvern, l-iSpeaker informa lill-Kumitat li huwa kien ta struzzjonijiet li qabel jintlaqgħu tali talbiet, tkun meħtieġa l-approvazzjoni tiegħu u jkun meħtieġ ukoll li tintbagħat notifika dwar dan lill-Whips taż-żewġ naħat tal-Kamra.

L-iSpeaker informa lill-Kumietat li kellu talba minn mezzi tal-media sabiex jittieħdu ritratti ta' din il-parti tal-laqgħa.

Il-permess ingħata.

Il-Kumitat stieden lill-Prim Imħallef Emeritus Dr Joseph Said Pullicino, Ombudsman, kif ukoll lill-Perit David Pace, Kummissarju għall-Ambjent u l-Ippjanar, lill-Prof.

Charles Farrugia, Kummissarju għall-Edukazzjoni, u lis-Sur Charles Messina, Kummissarju għas-Saħħa, sabiex jieħdu parti fid-diskussjoni dwar l-Ombudsplan 2015 li tpoġġa fuq il-Mejda tal-Kamra tad-Deputati fl-20 ta' Ottubru 2014.

Il-Kumitat għadda għad-diskussjoni dwar l-Ombudsplan 2015 li fiha ħadu sehem l-Onor.

Fi tmiem id-diskussjoni l-Kumitat għamel referenza għall-possibilità li fil-plenarja jiġi allokat ħin għal dibattitu mingħajr vot dwar l-Uffiċċju tal-Ombudsman.

Il-Kumitat qabel li jirrakkomanda lill-Parlament l-approvazzjoni tal-Ombudsplan 2015.

L-iSpeaker informa lill-Kumitat li t-traskrizzjoni ta' din il-laqgħa kellha tiġi ċċirkolata lill-Membri Parlamentari sabiex sussegwentement titressaq fil-Kamra l-mozzjoni għall-approvazzjoni tal-Ombudsplan 2015.

L-iSpeaker irringrazzja lill-Ombudsman u l-Kummissarji preżenti u talabhom jirtiraw.

AFFARIJIET OĦRA

Awtonomija amminstrattiva tal-Parlament

L-iSpeaker informa lill-Kumitat li nhar it-Tnejn, 1 ta' Diċembru 2014, iltaqa' l-grupp ta' ħidma dwar l-awtonomija amministrattiva tal-Parlament, li għandu jkompli jiltaqa' sabiex jiġu diskussi r-rakkomandazzjonijiet tar-rapport fuq dan is-suġġett.

Fis5.52 p.m. ilKumitat aġġorna għal data li kellha tiġi komunikata aktar tard.

ANĠLU FARRUGIA


KUMITAT PERMANENTI DWAR ILPRIVILEĠĠI

LAQGĦA NRU 7

L-Erbgħa, 3 ta' Diċembru 2014

IlKumitat Permanenti dwar ilPrivileġġi ltaqa' filPalazz, ilBelt Valletta, f'12.17 p.m.

Anġlu Farrugia, ippresieda.

PREŻENTI

IdDeputat Prim Ministru u Ministru għallAffarijiet Ewropej u tTwettiq talManifest Elettorali, lOnor.

Għallaqgħa kien preżenti wkoll ilkonsulent legali talPrim Ministru, Dr Paul Lia.

IlMinuti talLaqgħa Nru 6 li saret fil15 ta' Ottubru 2014 kienu kkonfermati.

KAŻ TA' KSUR TA' PRIVILEĠĠ IMRESSAQ MILLPRIM MINISTRU LONOR.

JOSEPH MUSCAT FILKONFRONT TALKAP TALOPPOŻIZZJONI LONOR.

SIMON BUSUTTIL (KONT.)

Skont kif indikat mill-Onor.

Chris Said fil-laqgħa tal-Kumitat dwar il-Privileġġi fil-laqgħa tal-31 ta' Lulju 2014 u skont ftehim milħuq fil-laqgħa preċedenti, għal-laqgħa tal-lum ġie mgħajjat is-Sur Joseph Cachia, Kmandant tal-Akkademja tal-Pulizija, sabiex jagħti x-xhieda tiegħu quddiem dan l-istess Kumitat.

L-Ispeaker qiegħed għad-dispożizzjoni tal-Membri tal-Kumitat kopja tax-xhieda mogħtija fil-Qorti mis-Sur Joseph Cachia quddiem il-Maġistrat Dr Anthony J. Vella.

Is-Sur Joseph Cachia ġie msejjaħ fil-Kamra sabiex jagħti x-xhieda tiegħu u ngħata l-ġurament.

L-Ispeaker fakkar lis-Sur Cachia li kopja tal-linji gwida applikabbli għax-xhieda quddiem il-Kumitat kienet diġà ntbagħtitlu meta ġie nnotifikat dwar il-laqgħa tal-lum, u infurmah ukoll illi kellu d-dritt jagħżel li x-xhieda tiegħu ma tkunx video-streamed.

Is-Sur Cachia ma kellux oġġezzjoni li x-xhieda tiegħu tkun video-streamed.

Chris Said talab lix-xhud sabiex jikkonferma l-konklużjonijiet estratti mir-rapport tat-team investigattiv li sar fuq il-każ tas-Sur John Dalli, li kienu ppreżentati fil-laqgħa preċedenti mis-Sur Michael Cassar fix-xhieda tiegħu u li wara deċiżjoni tal-Ispeaker saru jifformaw parti mid-dokumentazzjoni tal-Kumitat.

Is-Sur Cachia kkonferma li dawk kienu l-konklużjonijiet tar-rapport u li huwa kien iffirma dak ir-rapport.

Fi tmiem ix-xhieda tiegħu, is-Sur Cachia ġie mitlub jirtira mill-kamra.

Il-Kumitat qabel li għal-laqgħa li jmiss għandu jidher l-Ispettur Angelo Gafà.

L-Ispeaker ġibed l-attenzjoni tal-Membri illi wara ruling li ngħata fis-Seduta 190 li fih is-Sedja sabet lill-Ministru għall-Enerġija u s-Saħħa, l-Onor.

Konrad Mizzi, ħati prima facie ta' ksur ta' privileġġ fil-konfront tal-Onor.

George Pullicino, il-materja issa għaddiet lill-Kumitat dwar il-Privileġġi biex jistħarreġ il-każ.

F'12.30 p.m. ilKumitat aġġorna għal nhar l-Erbgħa, 14 ta' Jannar 2015 fil-11.00 a.m.

ANĠLU FARRUGIA

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

LAQGĦA KONĠUNTA

KUMITAT PERMANENTI DWAR L-AFFARIJIET SOĊJALI

KUMITAT PERMANENTI DWAR IS-SAĦĦA

L-Erbgħa, 17 ta' Diċembru, 2014 fis-6:30pm

Il-Kumitat Permanenti dwar l-Affarijiet Soċjali u l-Kumitat Permanenti dwar is-Saħħa se jiltaqgħu nhar l-Erbgħa, 3 ta' Diċembru 2014 fis-6:30 p.m. fil-Kamra tal-Kumitati fil-Palazz il-Belt b'din l-aġenda:

Diskussjoni dwar it-Tfassil ta' Leġiżlazzjoni dwar it-Trapjanti ta' Organi - (Kont.); u

Affarijiet Oħra.


LAQGĦA NRU 33

L-Erbgħa, 17 ta' Diċembru 2014

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-6:51 p.m.

L-Onor.

Is-Sur Andre Vella, Research Analyst mal-Kumitat kien preżenti għal-laqgħa.

PREŻENTI: L-Onor.

Peress li din kienet laqgħa konġunta mal-Kumitat Permanenti dwar is-Saħħa kien hemm preżenti wkoll: is-Segretarju Parlamentari għas-Saħħa l-Onor.

Il-President tal-Kamra qal it-talba.

Il-Minuti ta' Laqgħa Nru 32 li saret nhar l-Erbgħa, 26 ta' Novembru 2014 ġew konfermati.

DISKUSSJONI DWAR IT-TFASSIL TA' LEĠIŻLAZZJONI DWAR IT-TRAPJANTI TA' ORGANI - KONTINWAZZJONI

L-ewwel mistieden għal din il-laqgħa kien ir-Reverendu Profs.

Ir-Reverendu semma' kif jeżistu żewġ dokumenti Ewropej importanti li għandhom jispiraw il-leġislażżjoni lokali.

Dawn huma l-Oviedo Protocol tal-2002 u d-Direttiva 2010/45/EU.

Problema li teżisti fit-teħid tal-organi hija dwar it-timing ta' x'ħin għandhom jittieħdu dawn l-organi.

U fuq din hemm diversi opinjonijiet.

Għaldaqstant il-liġi trid tiffoka fuq dan il-punt u fl-istess ħin tassigura li tingħata l-kura lill-pazjent u li kemm jista' jkun ikun hemm l-involviment tar-qraba.

Ir-Reverendu sostna li huwa importanti ħafna li jkun hemm definizzjoni ċara tal-mewt għax s'issa din għadha mhijiex definita fil-liġijiet tagħna.

Ir-Rev.

Wara kien hemm diskussjoni fejn il-Membri preżenti staqsew diversi mistoqsijiet.

It-tieni mistieden kien il-Professur Carmel Mallia Chairman tal-LOTAC.

Miegħu kien hemm Dr Cocciattolo u l-Avukatessa Bridget Gafà bħala membri f'dan il-kumitat.

Mallia spjega kif il-LOTAC huwa inkarigat biss mil-live transplants u li bħala kumitat jaħdmu ħafna in the background.

Fil-fatt ħafna nies lanqas biss jafu bl-eżistenza ta' dan il-kumitat.

Ix-xewqa ta' dan il-kumitat hija dik li jkollu aktar rikonoxximent u li jkollu aktar saħħa.

Dr Bridget Gafa spjegat kif safejn taf hi liġi waħda biss teżisti fl-Ewropa li titkellem fuq min hu s-sid tal-katavru u din hija l-liġi Awstrijaka.

Kompliet tispjega kif l-Ingliżi għandhom il-prassi li jekk pazjent imut l-isptar, il-ġisem tiegħu jsir tal-isptar u huma jiddeċiedu fuq l-organi tiegħu.

Il-prassi f'pajjiżna hija dik li meta l-mejjet ikollu d-donor card jipprovaw jikkonvinċu lill-qraba bl-intenzjoni tal-mejjet imma minħabba li d-donor card m'għandhiex saħħa legali ma tistax torbot ħafna fuqha.

Madankollu huma rari dawk il-qraba li joġġezzjonaw fuq id-donazzjoni tal-organi meta xi ħadd ikollu donor card.

Anzi, Dr Gafa kompliet tispjega, li dan l-aħħar kien hemm tliet okkażjonijiet fejn il-qraba xtaqu jagħtu l-organi tal-għeżież tagħhom mingħajr ma dawn kellhom donor card!

Dr Ellul spjegat kif hi, bħala patoloġista, l-aktar li jkollha x'taqsam huwa ma' pazjenti mejtin.

Kompliet tgħid li ħafna minn dawn it-trapjanti li jsiru jkunu każijiet ta' trawma u kważi kollha jkunu każijiet mediku-legali fejn ikollu jidħol il-Maġistrat fihom.

Wara li jkun sar it-trapjant, id-disposal tal-ġisem ma jmurx f'idejn il-qraba imma jrid jingħata l-permess mill-Maġistrat l-ewwel.

Fil-fatt kull darba li jkunu se jagħmlu trapjant minn persuna li tkun daħlet l-isptar bħala a police case, ikollu jiġi informat il-Maġistrat.

Rigward id-definizzjoni tal-mewt Dr Ellul qalet li filwaqt li huwa minnu li fil-liġi tagħna m'hemmx definizzjoni, personalment ma tixtieqx li ndaħħluha imma din għandha titħalla fuq dak li jaħsbu t-tobba.

Fil-fatt il-World Medical Association kienet ħarġet b'din id-definizzjoni imma fl-2006 bidlitha għad-determination of death, fejn semmiet x'mezzi għandhom jintużaw biex wieħed jiddeċiedi li persuna hija mejta.

Dr Ellul tippreferi li jkollna l-opt-in system għax b'hekk tkun qed tara li l-persuna verament għandha x-xewqa li tagħti l-organi tagħha u ladarba persuna turi dik ix-xewqa, din għandha tiġi onorata.

Dr Ellul taqbel li għandu jkun hemm reġistru fejn jitniżżel isem min jixtieq jagħti l-organi tiegħu.

Ir-raba' mistiedna kienet Profs.

Lauri spjegat kif hi għamlet riċerka kemm mat-tobba, kemm mal-pubbliku inġenerali, kemm mad-donaturi u kif ukoll mar-reċipjenti tal-organi, u dawn kollha kienu favur id-donazzjoni tal-organi.

Fil-fatt l-attitudni lejn id-donazzjoni tal-organi hija waħda pożittiva ħafna.

Madankollu meta ġiet biex tistaqsihom fuq l-opt-out system rat li kien hemm bidla radikali.

U għalkemm in-nies li saret ir-riċerka fuqhom jaqblu mad-donazzjoni tal-organi, meta jiġu għall-opt-out jaħsbuha darbtejn għax qishom ma jridux li jkun hemm ħaddieħor li jiddeċiedi hu biex jeħdilhom l-organi.

Lauri ressqet lill-Kumitat dawn id-dokumenti;

Fl-aħħarnett Profs.

Lauri tat il-parir li għandu jibqa' kollox kif inhu bħalissa rigward id-donazzjoni tal-organi imma d-donor card għandha tingħata saħħa legali, li min jixtieq jagħti l-organi tiegħu għandu jkun magħruf fuq l-identity card tiegħu, li jsiru kampanji favur id-donazzjoni tal-organi kull tliet snin u jkun hemm an organ donation day kull sena.

L-aħħar mistieden kien Profs.

Mallia spjega kif idealment għandu jkollok biżżejjed organi biex tfejjaq lil kulħadd imma nafu li d-donazzjoni hija xi ħaġa volontarja.

Għalhekk wieħed irid jaċċetta li qatt mhu se jkollok biżżejjed organi disponibbli.

Rigward kampanji edukattivi Profs.

Mallia qal li dawn għandhom isiru irrispettivament minn jekk għandekx opt-in jew opt-out system.

Fid-9:06 p.m. il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees soc


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET tal-familja

AVVIŻ

Laqgħa Nru 6

It-Tlieta, 09 ta' Diċembru 2014 fis-6.30 p.m.

L-Onor.

Anthony Agius Decelis, President tal-Kumitat Permanenti dwar l-Affarijiet tal-Familja, javża li l-Kumitat se jiltaqa' nhar it-Tlieta, 09 ta' Diċembru, 2014 fis-6:30 p.m. fil-Kamra tal-Kumitati fil-Palazz il-Belt b'din l-aġenda:-

L-irwol tal-familja fis-soċjetà Maltija llum – Diskussjoni ma' Father Charles Tabone.

Affarijiet oħra.